Cámara de

Comptos

de Navarra

Nafarroako

Kontuen

Ganbera

Nafarroako Unibertsitate Publikoa, 2017

2019ko martxoa

Aurkibidea

 orrialdea

[Laburpen exekutiboa 3](#_Toc8029753)

[I. Sarrera 5](#_Toc8029754)

[II. Nafarroako Unibertsitate Publikoaren antolamendua 7](#_Toc8029755)

[III. Helburua eta norainokoa 12](#_Toc8029756)

[IV. Iritzia 13](#_Toc8029757)

[IV.1 2017ko urteko kontuei buruzko auditoretza finantzarioko iritzia 14](#_Toc8029758)

[IV.2. Legezkotasuna betetzearen fiskalizazioari buruzko iritzia 14](#_Toc8029759)

[V. Nafarroako Unibertsitate Publikoaren 2017ko ekitaldiko urteko kontuen laburpena 16](#_Toc8029760)

[V.1. 2017ko aurrekontuaren likidazioa 16](#_Toc8029761)

[V.2. 2017ko ekitaldiko aurrekontu-emaitza 17](#_Toc8029762)

[V.3. Diruzaintzako gerakina 2017ko abenduaren 31n 17](#_Toc8029763)

[V.4. 2017ko abenduaren 31ko balantzea 18](#_Toc8029764)

[V.5. 2017ko ekonomia- eta ondare-emaitzaren kontua 19](#_Toc8029765)

[VI Ondorioak eta gomendioak 20](#_Toc8029766)

[VI.1. Nafarroako Unibertsitate Publikoaren 2017ko aurrekontua. 20](#_Toc8029767)

[VI.2. Nafarroako Unibertsitate Publikoaren egoera ekonomiko eta finantzarioa 2017ko abenduaren 31n 23](#_Toc8029768)

[VI.3. Kontuen Ganbera honek aurreko txostenetan emandako gomendioen jarraipena 25](#_Toc8029769)

[VI.4. Kudeaketa-alor garrantzitsuak 26](#_Toc8029770)

[I. eranskina. Adierazle ez finantzarioen bilakaera 50](#_Toc8029771)

[II. eranskina. Unibertsitateko egiazko langileen bilakaera abenduaren 31n 51](#_Toc8029772)

[III. eranskina. Unibertsitatea-Gizartea Fundazioaren jarduerei buruzko adierazleak 53](#_Toc8029773)

[Nafarroako Unibertsitate Publikoaren 2017ko urteko kontuak 54](#_Toc8029774)

Laburpen exekutiboa

Kontuen Ganberak Nafarroako Unibertsitate Publikoaren 2017ko ekitaldiko urteko kontuak fiskalizatu ditu.

Unibertsitatearen 2017ko ekitaldiko informazio garrantzitsu gisa, honako hau aipatu behar dugu:

* 78,20 milioiko aurrekontu-gastuak egin ditu, eta 76,99 milioiko diru-sarrerak izan ditu.
* Unibertsitateko langileak, 2017ko abenduaren 31n 1.615 ziren; horietatik, ehuneko 56 irakasleak dira.
* 2017/2018 ikasturteko ikasleen kopurua 8.059koa da.

Honako hauek dira egindako lanetik ateratako konklusio nagusiak:

Lehena. Unibertsitatearen 2017ko abenduaren 31ko urteko kontuek fideltasunez erakusten dute, alderdi esanguratsuetan, haren ondarearen, haren finantza-egoeraren eta haren emaitza ekonomiko eta aurrekontukoen irudia.

Bigarrena. 2017ko ekitaldiari buruzko urteko kontuetan jasotako jarduketak, aurrekontu- eta finantza-eragiketak eta informazioa, egindako lanaren norainokoa kontuan hartuta, bat datoz, alderdi adierazgarri guztietan, funts publikoen kudeaketari aplikatzekoak zaizkion arauekin.

Hirugarrena. 2017ko abenduaren 31n, unibertsitatearen egoera ekonomiko-finantzarioa saneatua da. Nabarmendu behar dugu honako hauek dituela: 4,41 milioi euroko gastu orokorretarako diruzaintza-gerakina; 3,26 milioi euroko zorpetzea, eta 7,72 milioi euroko diruzaintzako saldoa. Hala eta guztiz ere, adierazle batzuek —esate baterako, aurrekontu-emaitza ez-finantzarioak eta aurrezki gordin eta garbiak— okerrera egin dute 2016koekin alderatuta.

Laugarrena. Oro har, Ganbera honek aurreko txostenetan egindako gomendioak ezartzen ari da Unibertsitatea.

Bosgarrena. Aurrekontu-egonkortasunari eta finantza-iraunkortasunari buruzko Lege Organikoaren eraginetarako, Unibertsitatea Foru Komunitateko Administrazioaren "administrazio publikoen" sektorekoa da. Horrenbestez, sektore horretan egiaztatu beharra dago, orokorrean, aipatutako lege organikotik ateratzen diren printzipioen betetzea. 2017an, Ganbera honek ekitaldi horretako Nafarroako kontu orokorrei buruz egindako txostenarekin bat, Foru Komunitateko Administrazio Publikoaren Sektoreak betekizun guztiak bete ditu, gastu-arauarekin lotutakoa izan ezik.

Seigarrena. 2017ko abenduaren 29an, Nafarroako Gobernuak eta Nafarroako Unibertsitate Publikoak 2018-2020 aldirako urte anitzeko finantzaketa-hitzarmena sinatu zuten, Unibertsitateari egonkortasuna eta bideragarritasuna bermatzeko.

I. Sarrera

Kontuen Ganberak, 2018rako bere jarduketa-programari jarraituz, Nafarroako Unibertsitate Publikoaren (hemendik aurrera, Unibertsitatea) urteko kontuak, 2017ko ekitaldikoak, fiskalizatu ditu. Kontu horiek Unibertsitatearen eta Unibertsitatea-Gizartea Fundazioaren (hemendik aurrera, Fundazioa) kontuak hartzen dituzte.

Unibertsitatearen urteko kontuak 1994ko Kontabilitate Publikoaren Plan Orokorraren arabera egin dira, eta Fundazioaren urteko kontuak, berriz, irabazi asmorik gabeko entitateentzako 2011ko kontabilitate planaren arabera.

Txostenak sei atal ditu, sarrera hau barne. Bigarrenak Unibertsitatearen antolamendua jasotzen du; hirugarrenak auditoretzaren helburuak eta norainokoa; laugarrenak gure iritzi finantzarioa eta legezkotasuna betetzeari buruzkoa azaltzen du, Unibertsitatearen 2017ko ekitaldiko urteko kontuei dagokienez; bosgarren atalean urteko kontu horien laburpen bat jaso dugu. Azkenik, seigarrenean, Unibertsitatearen 2017ko abenduaren 31ko aurrekontu-egoerari eta egoera finantzarioari buruzko konklusio eta gomendio batzuk ematen ditugu; halaber, Ganbera honen aurreko txostenetako eta kudeaketaren beste arlo garrantzitsu batzuetako gomendio nagusien jarraipena egiten dugu.

Txostenak, gainera, hiru eranskin dauzka: lehenengoa finantzarioak ez diren adierazle batzuen bilakaerari buruzkoa da; bigarrena Unibertsitatearen egiazko langileen bilakaerari buruzkoa, eta hirugarrena, azkenik, Fundazioaren jardueren adierazleei buruzkoa.

Txostenak Unibertsitatearen 2017ko ekitaldiko oroitidazki ekonomikoaren laburpen bat badauka[[1]](#footnote-1)

Gure jarduketan, kontuan hartu ditugu Unibertsitateko Kontu-hartzailetza eta Auditoretza Zerbitzuak egindako txostenak, eta bereziki 2017ko urteko kontuei dagokiena.

Fundazioaren kontuak direla eta, kanpoko profesionalek egindako auditoretza bat badago, eta aldeko iritzia biltzen duen txostena eman zuten.

2016ko otsailean, Ganbera honek Unibertsitatearen 2014ko urteko kontuei buruzko fiskalizazio txosten bat argitaratu zuen.

Azterketa lana 2018ko urritik 2019ko urtarrilera bitartean egin du auditoretzako lau teknikarik eta auditore batek osatutako lantalde batek, eta Kontuen Ganberako zerbitzu juridiko, informatiko eta administratiboen lankidetza ere izan dute.

Jarduketa honen emaitzak Nafarroako Unibertsitate Publikoko errektoreari, kudeatzaileari eta Gizarte Kontseiluko buruari azaldu zitzaizkion, egokitzat jotzen zituzten alegazioak egin zitzaten, Nafarroako Kontuen Ganberari buruzko 19/1984 Foru Legearen 11.2 artikuluan aurreikusitakoari jarraituz. Epea iraganda, txostenari ez zaio alegaziorik aurkeztu.

Unibertsitateko eta Fundazioko langileei eskerrak ematen dizkiegu lan hau egiteko eman diguten laguntzarengatik.

II. Nafarroako Unibertsitate Publikoaren antolamendua

Nafarroako Unibertsitate Publikoa zuzenbide publikoko erakunde bat da, Nafarroako Parlamentuak 1987an sortua. Nortasun juridiko propioa du, eta goi-mailako hezkuntzaren zerbitzu publikoa irakaskuntzaren eta ikerketaren bidez gauzatzeko eginkizuna du esleitua.

Gobernu eta administrazio organoak

Unibertsitatearen gobernua eta administrazioa kide anitzeko organo eta pertsona bakarreko organo orokor eta partikularren bidez betetzen dira:

Kide anitzeko organoak

* Orokorrak: Gizarte Kontseilua, Gobernu Kontseilua eta Unibertsitateko Klaustroa.
* Partikularrak: Zentroko Batzarra eta Saileko Kontseilua.

Pertsona bakarreko organoak

* Orokorrak: errektorea, errektoreordeak, idazkari nagusia eta kudeatzailea.
* Partikularrak: dekanoa edo eskolako zuzendaria eta saileko zuzendaria.

Gizarte Kontseilua gizarteak Unibertsitatean parte hartzeko kide anitzeko organoa da. Gobernu Kontseilua Unibertsitateko gobernu-organoa da, eta errektoreak, idazkari nagusiak, kudeatzaileak, errektoreordeek eta Unibertsitateko erkidego osoko 32. ordezkarik osatzen dute.

Unibertsitateko Klaustroa Unibertsitateko erkidegoaren ordezkaritza-organo gorena da, eta errektoreak, idazkari nagusiak, kudeatzaileak eta Unibertsitateko erkidegoko 120 kidek osatzen dute.

Irakaskuntzaren eta ikerketaren arloko antolamendu-egitura

Unibertsitateak bi campus dauzka, Iruñekoa eta Tuterakoa. Unibertsitatearen irakaskuntzarako eta ikerketarako oinarrizko antolamendu-egiturak, 2017an, honako hauek hartzen ditu:

* Lau fakultate: Ekonomia eta Enpresa Zientzien Fakultatea, Giza eta Gizarte Zientzien Fakultatea, Zientzia Juridikoen Fakultatea eta Osasun Zientzien Fakultatea.
* Bi goi-mailako eskola tekniko: Nekazaritza Ingeniarien Goi-mailako Eskola Teknikoa eta Industria Ingeniarien eta Telekomunikazioko Ingeniarien Goi-mailako Eskola Teknikoa.
* 22 sail. Gobernu Kontseiluaren 2017ko azaroaren 27ko erabakiaz lehendik zeuden 22 sailen azkentzea onetsi zen, 11 sail berri onetsi ziren[[2]](#footnote-2) eta behar ziren xedapenak eman ziren akordio hori 2018ko maiatzaren 2tik aurrera eraginkor egiteko.
* Doktoretza eskola bat (EDONA).
* Bost ikerketa zentro: Agrobioteknologiako Institutua[[3]](#footnote-3); Institute of Smart Cities (ISC); Institute for Advanced Materials (INAMAT); Institute for Advanced Research in Business in Economics (INARBE), eta Institute on Innovation & Sustainable Development in Food Chain (ISFOOD).
* Elektronikaren eta Komunikazioaren arlorako I+G zentro bat: Jerónimo de Ayanz zentroa.
* 10 katedra: Berdintasun eta Gizarteratze Gaiei buruzko Ikerketaren Katedra (CIPARAIIS); Energia Berriztagarrien Katedra; Hiritartasunari, Bizikidetzari eta Aniztasunari buruzko Unesco Katedra; Lidergoa, Estrategia eta Enpresaren Katedra; Nafarroako Ondare ez materialaren Katedra; Grupo AN katedra; Mutua Navarra Katedra; ADItech Katedra; Iritzi Publikoari eta Berrikuntza Sozialari buruzko Nafarroako Parlamentua Katedra; Nafarroako Industria Ingeniari Graduatuen eta Industria Ingeniari Teknikoen 4.0 Industriaren Katedra.
* Hezkuntzaren Berrikuntzarako goi-mailako ikastegi bat.

Egitura administratiboa

Bere jarduera kudeatzeko, Unibertsitateak errektorearen, errektoreordeen/Idazkaritza Nagusiaren eta Gai Ekonomikoetako kudeatzailearen/kudeatzaileordearen menpe dauden zerbitzu eta unitateak dauzka.

Lotutako entitateak

Unibertsitatea-Gizartea Fundazioa Gobernu Batzarraren 1996ko abenduaren 20ko erabakiaz sortu zen, 24.040 euroko ekarpenarekin. Sorrerako helburu gisa zuen elkarrizketa sustatzea eta Unibertsitatearen eta Nafarroako gizartearen arteko lankidetza bideratzea.

Fundazioaren gobernu-, zuzendaritza- eta administrazio-organoak Patronatuko Batzarra, Batzar Zuzentzailea eta zuzendari kudeatzailea dira.

Fundazioa da Unibertsitateak partaidetzaren gehiengoa duen entitate bakarra.

Gainera, Unibertsitateak honako entitate hauetan hartzen du parte:

|  |  |  |  |
| --- | --- | --- | --- |
| Entitatea | Xede soziala | Urtea inbertsioa | kopurua 2017-12-21eko partaidetza |
| Unibertsitatea-Gizartea Fundazioa | Unibertsitatea-Gizartea lankidetza | 1997 | 24.040 |
| Start Up Capital Navarra SA | Enpresen sustapena | 2000. eta 2017. urteak | 34.595 |
| Portal Universia SA | Teknologia berriak | 2001 | 13.465 |
| Sigma Gestión Universitaria AIE | Kudeaketa administratiborako tresna informatikoak | 1996. eta 2002. urteak | 200.137 |
| Amado Alonso Fundazioa | Sortzailearen bizitzaren eta obraren zabalkundea egitea | 2001 | 1.202 |
| Campus Iberus Partzuergoa | Ebro Ibarreko Nazioarteko Bikaintasun Campusa | 2012 | 3.000 |
| Nadetech Innovations SL(1) | Laborategiko ekipamenduaren garapena | 2015 | 8.000 |
| Naudit Higt Perfomance Computing and Networking SL(1) | Teknologia berrien arloko soluzioak merkaturatzea | 2015 | 1.782 |
| Movalsys SL(1) | Ordenagailuen eta softwarearen programazioa | 2016 | 1.150 |
| Eversens SL(1)  | Instrumentazioko eta neurketako ekipamenduak eta plataformak diseinatu eta garatzea | 2017 | 417 |
| Bioinsetics SL(1) | Mikroorganismoen karakterizazio molekular eta biologikoa | 2017 | 1.000 |
| Partaidetza, guztira |  |  | 288.788 |

(1) Unibertsitatearen oinarri teknologikoko edo spin-off-eko enpresak[[4]](#footnote-4)

Halaber, Jaime Brunet Fundazioak bere helbide soziala Unibertsitatean du; Fundazio horren helburua da giza duintasunarekiko, oinarrizko askatasunekiko eta giza eskubideekiko errespetua sustatzea.

Araubide ekonomiko-finantzarioa, aurrekontukoa eta kontabilitatekoa

Unibertsitateak 2017rako finantzaketa-hitzarmen bat sinatu zuen Nafarroako Gobernuarekin, zeinean ezarri baitzen Nafarroako Gobernuak konpromisoa hartzen zuela Unibertsitatearen irakaskuntza- eta ikerketa-jardueraren funtzionamendu normala bermatzeko eta haren autonomia finantzarioa sustatzeko. Unibertsitateak Nafarroako goi-hezkuntzaren zerbitzu publikoa betetzeko mandatua eraginkortasunez kudeatzeko konpromisoa hartu zuen, eta, horretaz gainera, 2017ko urtean zehar kostuen kontabilitatea ezartzen jarraitzekoa, zeina islatuko baita eredua 2014ko eta hurrengo urteetako datuetan aplikatzean.

Nafarroako Aurrekontu Orokorretako 2017rako finantzaketa 55,17 milioi eurokoa da. Finantzaketa hori osatu zen Unibertsitateari baimena emanez gastu orokorretarako 2016ko diruzaintza-gerakina, 1,66 milioi eurokoa, erabil dezan.

Nafarroako Ogasun Publikoari buruzko apirilaren 4ko 13/2007 Foru Legeak 123. artikuluan ezartzen du ezen Ekonomia eta Ogasun Departamentuari dagokiola Foru Komunitateko Kontabilitate Publikoko Plan Orokorra (KPPO) onestea; berariazko onespenik ez badago, Estatuko sektorerako onetsitako KPPOa aplikatuko da.

2017an, ez da Foru Komunitaterako KPPOa onetsi.

Unibertsitateak, 2017ko ekitaldian, 2010eko KPPOko kontabilitate-arau eta -printzipio batzuk aplikatu ditu; halere, Unibertsitateko urteko kontuak 1994ko KPPOaren arabera aurkeztu dira.

Bestalde, kontabilitate analitikoa ezartzeko prozesua pertsonalizatzeko fasea amaitu da. Unibertsitaterako plan pertsonalizatua —prozesuaren lehen atala— Estatuko Administrazioaren Kontu-hartzailetza Nagusiak (EAKN) onetsi zuen 2016ko apirilean. Une honetan, unibertsitateentzako kontabilitate analitikoaren eredua egokitzen ari zaie ezartze-aldian sortzen joan diren beharrizan berriei —prozesuaren bigarren atala—, eta aurreikusita dago haren mekanizazio fasea 2020-2021 urteetan amaitzea.

2016-2019 plan estrategikoa

Unibertsitatearen Gizarte Kontseiluak 2016ko maiatzaren 23an onetsi zuen Unibertsitatearen 2016-2019 aldirako Plan Estrategikoa. Haren lan-ildoak sei ardatz estrategikoren arabera biltzen dira: Pertsonak, Antolamendua eta Baliabideak, Prestakuntza, Ikerketa, Ingurunea eta Nazioarteratzea, eta horietako bakoitzean helburu estrategikoak, helburu operatiboak, ekintzak, adierazleak eta arduraduna zehazten dira.

Adierazle ez finantzarioen bilakaera

Txosten honen I. eranskinean, Unibertsitateari buruzko izaera ez finantzarioko adierazle batzuen 2015-2017 urteetako bilakaera erakusten dugu.

Arau-esparrua

Honako hauek osatzen dute, funtsean, Unibertsitateari 2017an aplikatzekoa zaion arau-esparrua:

* Nafarroako Unibertsitatea Publikoari buruzko apirilaren 21eko 8/1987 Foru Legea.
* Unibertsitateei buruzko abenduaren 21eko 6/2001 Lege Organikoa (LOU), apirilaren 12ko 4/2007 Lege Organikoak eta Hezkuntzaren arloko gastu publikoa arrazionalizatzeko premiazko neurriei buruzko apirilaren 20ko 14/2012 Errege Lege Dekretuak aldatua.
* Nafarroako Unibertsitate Publikoaren Gizarte Kontseiluari buruzko uztailaren 2ko 15/2008 Foru Legea.
* Unibertsitatearen estatutuak, maiatzaren 12ko 110/2003 Foru Dekretuak onetsiak eta Nafarroako Gobernuaren 2011ko martxoaren 21eko erabakiak aldatuak.
* Aurrekontu-egonkortasunari eta finantza-iraunkortasunari buruzko apirilaren 20ko 2/2012 Lege Organikoa (LOEPSF izenaz ezagutzen dena).
* Unibertsitatearen aurrekontua, 2017ko ekitaldikoa, eta hura betetzeko oinarriak eta ixteko eta likidatzeko erregulazio-arauak.
* Irakasleen eta ikertzaileen arloko estatuko araudia.
* Administrazioko eta zerbitzuetako langileen arloari, ogasun publikoari, kontratazio administratiboari eta diru-laguntzak emateari buruzko foru araudia.

Honako hauek dira 2017. urtean Fundazioari aplikatzekoak zaizkion arauak:

* Unibertsitatea-Gizartea Fundazioaren estatutuak.
* Fundazioei buruzko uztailaren 2ko 10/1996 Foru Legea.
* Urriaren 24ko 1491/2011 Errege Dekretua, Kontabilitate Plan Orokorra irabazi-asmorik gabeko erakundeei egokitzeko arauak eta irabazi asmorik gabeko entitateentzako jarduketa planaren eredua onesten dituena.

III. Helburua eta norainokoa

Honako hauek dira gure lanaren helburuak:

Fiskalizazio finantzarioaren helburua da gure iritzia ematea honako honi buruz: ea Unibertsitatearen 2017ko ekitaldiko urteko kontuek irudi zehatza erakusten duten alderdi esanguratsu guztiei buruz, hots, ondareari, aurrekontuaren likidazioari eta 2017ko abenduaren 31ko finantza-egoerari buruz, bai eta data horretan amaitutako urteko ekitaldian egindako eragiketen emaitzei buruz ere, betiere aplikatzekoa den finantza-informazio publikoari buruzko lege-esparruari eta, bereziki, bertan jasotako kontabilitateko printzipio eta irizpideei jarraituz.

Urteko kontuen finantza-auditoretzarekin batera, legezkotasunaren betetzeari buruzko fiskalizazioaren plangintza egin eta bete dugu, honako honi buruzko iritzi bat eman ahal izateko: ea Unibertsitateak ekitaldian zehar egindako jarduerak eta aurrekontu- eta finantza-eragiketak eta 2017ko ekitaldiko urteko kontuetan jasotako informazioa bat ote datozen, alderdi esanguratsu guztietan, funts publikoen kudeaketari aplikatzekoak zaizkion arauekin.

Gure lanaren norainokoa Unibertsitatearen urteko kontuak dira; kontu horiek ekitaldian egiten diren aurrekontu, ondare eta diruzaintza arloetako eragiketa guztiak bilduko dituzte, eta, funtsean, honako agiri hauek edukiko dituzte:

* Aurrekontuaren likidazioaren egoera-orria.
* Balantzea.
* Emaitza ekonomiko eta ondarekoaren kontua.
* Oroitidazkia.
* Fundazioaren urteko kontuak: balantzea eta emaitzen kontua.
* Urteko kontu bateratuak: balantze bateratua eta emaitza ekonomiko eta ondarekoaren kontu bateratua.

IV. Iritzia

Nafarroako Unibertsitate Publikoaren urteko kontuak fiskalizatu ditugu, 2017ko ekitaldikoak. Haien kontabilitateko egoera-orriak modu laburtuan jaso ditugu txosten honen V. atalean; Unibertsitatearen oroitidazkia, berriz, osorik erantsi dugu.

Nafarroako Unibertsitate Publikoaren erantzukizuna

Gerentzia da, errektorearen zuzendaritza pean, urteko kontuak egiteko ardura duena. Urteko kontu horiek, Gobernu Kontseiluak proposatuta, Gizarte Kontseiluak onetsiko ditu, halako moduz non irudi zehatza azal dezaten Unibertsitatearen ondareari, finantza-egoerari, emaitzei eta aurrekontu-betetzeari buruz, aplikatzekoa den finantza-informazio publikoko eta barne kontroleko arau-esparruari jarraituz, horren bidez prestatu eta aurkeztu ahal izateko iruzur edo akatsen ondoriozko oker materialik ez duten urteko kontu batzuk.

Unibertsitatearen 2017ko urteko kontuak 2018ko ekainaren 25ean onetsi zituen Gizarte Kontseiluak.

Urteko kontuak egiteko eta aurkezteko erantzukizunaz gainera, Gerentziak bermatu beharko du urteko kontuetan islatutako jarduerak, aurrekontu- nahiz finantza-eragiketak eta informazioa bat datozela aplikatzekoa den araudiarekin, eta xede horretarako beharrezkoak diren barne kontroleko sistemak ezarri beharko ditu.

Nafarroako Kontuen Ganberaren erantzukizuna

Gure erantzukizuna da iritzi bat adieraztea erantsitako urteko kontuei buruz eta gure fiskalizazioan oinarrituta egin diren eragiketen legezkotasunari buruz.

Horretarako, hura egin dugu Kanpo Kontroleko Erakunde Publikoek erabakitako funtsezko fiskalizazio-printzipioen arabera, ISSAI-ESen ezarritakoak, eta, batez ere ISSAI-ES 200 delakoa aplikatu dugu, fiskalizazio finantzarioei buruzkoa, bai eta ISSAI-ES 400 delakoa ere, betetzearen gaineko fiskalizazioei buruzkoa. Lanaren helburuaren eta inguruabarren arabera beharrezkotzat jo ditugun prozedura tekniko guztiak erabiltzen dira. Printzipio horiek eskatzen dute etikaren arloko eskakizunak bete ditzagula, bai eta fiskalizazioaren plangintza eta betearaztea egin dezagula ere, honako helburuarekin: urteko kontuetan arrazoizko segurtasun bat lortzea eta haietan akats materialik ez egotea; eta finantzen egoera-orrietan islatutako jarduketak, finantza-eragiketak eta informazioa, alderdi adierazgarri guztietan, arau indardunen araberakoak izatea.

Fiskalizazio batek eskatzen du prozedura batzuk aplika ditzagula auditoretza-ebidentzia bat lortzeko urteko kontuetan adierazitako zenbatekoei eta informazioari buruz, bai eta araudian ezarritako alderdi garrantzitsuak fiskalizatutako ekitaldian zehar betetzeari buruz ere. Hautatutako prozedurak auditorearen irizpidearen araberakoak dira, horren barne dela kontu orokorren akats materialei buruzko arriskuen balorazioa, akats hori iruzurraren nahiz akatsaren ondoriozkoa denean eta legezkotasunaren ez-betetze aipagarrien ondoriozkoa denean ere.

Arriskuari buruzko balorazio horiek egiterakoan, auditoreak barne kontrola hartzen du kontuan —entitateak urteko kontuak egin ditzan eta legezkotasuna betetzen dela bermatzeko garrantzitsua baita— inguruabarren araberako auditoretza-prozedura egokiak diseinatze aldera, eta ez entitatearen barne kontrolaren eraginkortasunari buruzko iritzia emateko xedez. Auditoretza batek barne biltzen du, era berean, aplikatutako kontabilitate-politiken egokitasuna eta zuzendaritzak egindako kontabilitate-estimazioen arrazoizkotasuna, bai eta urteko kontuen aurkezpena ere, oro har.

Gure ustez lortu dugun auditoretza-ebidentziak behar adinako oinarria eta oinarri egokia biltzen du finantza-auditoretzako eta legezkotasunaren betetzearen fiskalizazioko gure iritziari eusteko.

IV.1 2017ko urteko kontuei buruzko auditoretza finantzarioko iritzia

Auditoretza finantzarioko iritzia

Gure iritzian, erantsitako urteko kontuek irudi zehatza erakusten dute alderdi esanguratsu guztietan, ondareari, gastuen eta diru-sarreren aurrekontuaren likidazioari eta Unibertsitatearen 2017ko abenduaren 31ko finantza-egoerari dagokienez. Halaber, haren emaitza ekonomiko eta aurrekontukoak islatzen dituzte, data horretan amaitutako urteko ekitaldiari dagozkionak, aplikatzekoa den informazio finantzario publikoari buruzko lege-esparruari eta, bereziki, bertan jasotako kontabilitateko eta aurrekontuetako printzipio eta irizpideei jarraituz betiere.

IV.2. Legezkotasuna betetzearen fiskalizazioari buruzko iritzia

Legezkotasunaren betetzeari buruzko iritzia

Gure iritziz, Unibertsitatearen 2017ko ekitaldiari buruzko urteko kontuetan jasotako jarduketak, aurrekontu- eta finantza-eragiketak eta informazioa bat datoz, alderdi adierazgarri guztietan, funts publikoen kudeaketari aplikatzekoak zaizkion arauekin.

Beste gai garrantzitsu batzuei buruzko lerrokada

Aurrekontu-egonkortasunari eta finantza-iraunkortasunari buruzko Lege Organikoaren eraginetarako, Unibertsitatea Foru Komunitateko Administrazioaren "administrazio publikoen" sektorekoa da, eta sektore horretan egiaztatzen da, oro har, aipatutako lege organikoaren printzipioen betetzea.

2017an, Ganbera honek Nafarroako kontu orokorrei buruz emandako txostenaren arabera[[5]](#footnote-5), Foru Komunitateko Administrazio Publikoaren sektoreak bete egin ditu aurrekontu-egonkortasunaren eta finantza-iraunkortasunaren printzipioak, gastu-arauarekin lotutakoa izan ezik.

V. Nafarroako Unibertsitate Publikoaren 2017ko ekitaldiko urteko kontuen laburpena

V.1. 2017ko aurrekontuaren likidazioa

Gastuen aurrekontuaren likidazioa, kapitulu ekonomikoen araberakoa

|  |  |  |  |  |  |  |
| --- | --- | --- | --- | --- | --- | --- |
| Deskribapena | Hasierako kreditua | Aldaketak | Behin betiko kreditua | Aitortutako betebehar garbiak | Betetzea (%) | Ordaindutakoa |
| 1 Langile-gastuak | 54.063.554 | 5.229.811 | 59.293.365 | 57.543.752 | 73 | 57.536.474 |
| 2. Ondasun arruntak eta zerbitzuak | 11.606.663 | 8.348.024 | 19.954.687 | 13.753.855 | 18 | 11.821.170 |
| 3. Finantza-gastuak | 38.000 | 0 | 38.000 | 30.732 | 0 | 30.732 |
| 4. Transferentzia arruntak | 810.750 | 1.996.368 | 2.807.118 | 2.047.130 | 3 | 1.748.551 |
| 6. Inbertsio errealak | 3.791.231 | 1.364.564 | 5.155.795 | 4.807.069 | 6 | 3.773.934 |
| 8. Finantza-aktiboak | 5.000 | 1.012 | 6.012 | 6.011 | 0 | 5.011 |
| 9. Finantza-pasiboak | 131.835 | 0 | 131.835 | 11.985 | 0 | 11.986 |
| Guztira | 70.447.033 | 16.939.779 | 87.386.812 | 78.200.534 | 100 | 74.927.857 |

Diru-sarreren aurrekontuaren likidazioa, kapitulu ekonomikoen araberakoa

|  |  |  |  |  |  |  |
| --- | --- | --- | --- | --- | --- | --- |
| Deskribapena | Hasierako aurreikuspena | Aldaketak | Behin-betiko aurreikuspena  | Aitortutako eskubide garbiak | Betetzea (%) | Kobratutakoa |
| 3. Tasak eta bestelako diru-sarrerak | 12.939.029 | 2.429.577 | 15.368.606 | 14.709.310 | 19 | 14.049.106 |
| 4. Transferentzia arruntak | 54.862.341 | 7.028.205 | 61.890.546 | 60.470.626 | 79 | 56.629.134 |
| 5. Ondare bidezko diru-sarrerak | 163.600 | 0 | 163.600 | 131.179 | 0 | 71.900 |
| 6. Inbertsioak besterentzea | 0 | 0 | 0 | 2.751 | 0 | 2.751 |
| 7. Kapital-transferentziak | 819.850 | 3.475 | 823.325 | 703.352 | 0 | 287.610 |
| 8. Finantza-aktiboak | 1.662.213 | 6.502.915 | 8.165.128 | 0 | 0 | 0 |
| 9. Finantza-pasiboak | 0 | 975.607 | 975.607 | 971.243 | 1 | 971.243 |
| Guztira | 70.447.033 | 16.939.779 | 87.386.812 | 76.988.461 | 100 | 75.011.744 |

V.2. 2017ko ekitaldiko aurrekontu-emaitza

|  |  |  |  |
| --- | --- | --- | --- |
| Kontzeptuak | Aitortutako eskubide garbiak | Aitortutako betebehar garbiak  | Diru-kopuruak |
| 1 (+) Eragiketa ez-finantzarioak | 76.017.218 | 78.182.538 | -2.165.320 |
| 2. (+) Finantza-eragiketak | 0 | 6.011 | -6.011 |
| I. EKITALDIKO AURREKONTU-EMAITZA (1+2) | 76.017.218 | 78.188.549 | -2.171.331 |
| II. FINANTZA-PASIBOEN ALDE GARBIA | 971.243 | 11.985 | 959.258 |
| III. EKITALDIKO AURREKONTU-SALDOA (I + II) | 76.988.461 | 78.200.534 | -1.212.073 |
| 3. (+) Diruzaintza-gerakinarekin finantzatutako kredituak |  |  | 1.578.047 |
| 4. (-) Finantzazio desbideratze positiboak, finantzabide atxikia duten gastuetan, ekitaldiko baliabideak direla eta |  |  |  |
| 5. (+) Finantzabide desbideratze negatiboak, finantzabide atxikia duten gastuetan |  | 44.926 |
| IV. Ekitaldiko finantzaketaren superabita edo defizita (III + 3 + 4 + 5) |  | 410.899 |

V.3. Diruzaintzako gerakina 2017ko abenduaren 31n

|  |  |  |
| --- | --- | --- |
| Kontzeptuak | 2016ko ekitaldia | 2017ko ekitaldia |
| 1 (+) Kobratzeko dauden eskubideak |  | 1.863.746 |  | 1.813.494 |
|  (+) Diru-sarrerak: Aurtengo ekitaldia | 1.338.207 |  | 1.976.717 |  |
|  (+) Diru-sarrerak: Itxitako ekitaldiak | 994.572 |  | 608.139 |  |
|  (+) Aurrekontukoak ez diren eragiketenak | 747.383 |  | 739.445 |  |
|  (+) Merkataritzako eragiketak |  |  |  |  |
|  (-) Eginiko kobrantzak, behin betiko aplikatu gabeak |  |  |  |  |
|  (-) Kobratzeko zailak diren saldoak | 1.216.416 |  | 1.510.807 |  |
| 2 (-) Ordaintzeko dauden obligazioak |  | 5.370.408 |  | 5.667.141 |
|  (+) Gastuen aurrekontua: Aurtengo ekitaldia | 3.213.170 |  | 3.272.718 |  |
|  (+) Gastuen aurrekontua: itxitako ekitaldiak | 2.020 |  | 2.020 |  |
|  (+) Aurrekontukoak ez diren eragiketenak | 2.155.218 |  | 2.392.476 |  |
|  (+) Merkataritzako eragiketetatik |  |  |  |  |
|  (-) Eginiko ordainketak, behin betiko aplikatu gabeak | 0 |  | 73 |  |
| 3 (+) Funts likidoak  |  | 15.960.506 |  | 14.716.857 |
| I. Diruzaintza-gerakina, guztira (1+-2+3) |  | 12.453.845 |  | 10.863.210 |
| II. Atxikitako diruzaintza-gerakina |  | 6.502.915 |  | 6.457.990 |
| III. Atxiki gabeko diruzaintza-gerakina (I-II) |  | 5.950.930 |  | 4.405.220 |

V.4. 2017ko abenduaren 31ko balantzea

|  |  |  |  |  |  |
| --- | --- | --- | --- | --- | --- |
| AKTIBOA | 2016 | 2017 | PASIBOA | 2016 | 2017 |
| **A) IBILGETUA** | **127.332.165** | **125.137.400** |  **A) FUNTS BEREKIAK** | **136.819.660** | **132.536.461** |
| **II. Ibilgetu ez-materialak**  | **479.673** | **623.683** |  **I. Ondarea** | **127.912.262** | **127.912.262** |
|  2. Jabetza industriala  | 548.210 | 562.114 |  1. Ondarea  | 123.083.338 | 123.083.338 |
|  3. Aplikazio informatikoak  | 9.065.356 | 9.386.134 |  3. Lagapen bidez jasotako ondarea | 5.385.399 | 5.385.399 |
|  6. Bestelako ibilgetu ez-materiala | 64.705 | 129.919 |  5. Lagatako ondarea | -556.475 | -556.475 |
|  8. Amortizazioak | -9.198.598 | -9.454.484 |   |  |  |
| **III. Ibilgetu materialak**  | **126.564.714** | **124.220.328** |  |  |  |
|  1. Lursailak eta eraikinak  | 168.378.028 | 168.802.957 | **III. Aurreko ekitaldiko emaitzak**  | **12.371.795** | **8.825.277** |
|  2. Instalazio teknikoak eta makineria | 47.544.329 | 48.407.292 | 1. Aurreko ekitaldietako emaitza positiboak  | 12.371.795 | 8.825.277 |
|  3. Tresneria eta altzariak | 17.489.860 | 17.820.465 |   |  |  |
|  4. Bestelako ibilgetua  | 20.179.650 | 20.182.859 |   |  |  |
|  6. Amortizazioak | -127.027.153 | -130.993.245 |  **IV. Ekitaldiko emaitzak** | **-3.464.397** | **-4.201.077** |
| **V. Finantza-inbertsio iraunkorrak**  | **287.778** | **293.389** | **B) ARRISKU ETA GASTUETARAKO HORNIDURAK** | **529.984** | **98.189** |
| 1. Epe luzeko baloreen zorroa | 282.777 | 288.788 | **c) EPE LUZEKO HARTZEKODUNAK** | **2.292.202** | **3.251.460** |
| 3. Epe luzeko eratutako fidantza eta gordailuak | 5.001 | 4.601 |  **II. Epe luzeko bestelako zorrak**  | **2.292.202** | **3.251.460** |
| **B) ZENBAIT EKITALDITAN BANATU BEHARREKO GASTUAK** | **0** | **0** | 2. Bestelako zorrak | 2.292.202 | 3.251.460 |
| **C) AKTIBO ZIRKULATZAILEA** | **17.824.253** | **16.530.424** |  |  |  |
| **II. Zordunak** | **1.863.747** | **1.813.567** |  **D) EPE LABURREKO HARTZEKODUNAK** | **5.514.571** | **5.781.713** |
| 1. Aurrekontuko zordunak | 2.332.779 | 2.584.856 |  **III. Hartzekodunak**  | **5.382.392** | **5.679.199** |
| 2. Aurrekontuetatik kanpoko zordunak  | 193.645 | 227.011 | 1. Aurrekontuko hartzekodunak | 3.215.189 | 3.274.738 |
| 4. Administrazio publikoak | 553.739 | 512.434 | 2. Aurrekontukoak ez diren hartzekodunak | 240.035 | 268.238 |
| 5. Bestelako zordunak  | 0 | 73 | 4. Administrazio publikoak | 1.853.195 | 2.052.630 |
| 6. Hornidurak | -1.216.416 | -1.510.807 | 5. Beste hartzekodunak | 11.985 | 11.985 |
| **III. Aldi baterako inbertsio finantzarioak**  | **8.500.000** | **7.000.000** | 6. Hartutako epe laburreko fidantzak eta gordailuak | 61.988 | 71.608 |
| 1. Epe laburrerako baloreen zorroa  | 8.500.000 | 7.000.000 | **IV. Aldizkatzearen ondoriozko doitzeak** | **132.178** | **102.514** |
| **IV: Diruzaintza** | **7.460.506** | **7.716.857** |  |  |  |
| Guztira (A+B+C) | 145.156.417 | 141.667.824 | Guztira (A+B+C) | 145.156.417 | 141.667.824 |

V.5. 2017ko ekonomia- eta ondare-emaitzaren kontua

|  |  |  |  |  |  |
| --- | --- | --- | --- | --- | --- |
| ZORRA | 2016 | 2017 | HARTZEKOA | 2016 | 2017 |
| **A) GASTUAK** | **76.217.426** | **80.680.052** | **B) DIRU-SARRERAK** | **72.753.029** | **76.478.975** |
| **1. Zerbitzu eta prestazio sozialen funtzionamendu gastuak** | **73.503.371** | **78.630.176** | **1. Zerbitzuak ematea** | **13.736.144** | **12.488.928** |
| a) Langile gastuak: | 54.003.258 | 57.796.568 | a) Zerbitzuak emateko edo jarduerak egiteko tasak | 1.162.534 | 1.112.055 |
| a.1) Soldatak, lansariak eta antzekoak | 46.567.165 | 49.691.546 | b) Zerbitzuak emateko edo jarduerak egiteko prezio publikoak | 12.240.793 | 11.061.195 |
| a.2) Gizarte-zamak | 7.436.093 | 8.105.022 | c) Jabari publikoaren erabilera pribatiborako edo aprobetxamendu berezirako prezio publikoak | 332.817 | 315.678 |
| c) Ibilgetua amortizatzeko zuzkidurak | 7.097.837 | 7.007446 | **2. Ohiko kudeaketako beste diru-sarrera batzuk** | **2.595.251** | **2.795.979** |
| d) Trafiko horniduretako aldeak | -571.148 | 294.391 | a) Diru-itzultzeak | 20.441 | 16.330 |
| d.1) Horniduren aldea eta kobraezinak diren kredituen galerak  | -571.148 | 294.391 | c) Kudeaketaren ondoriozko beste diru-sarrera batzuk | 2.540.979 | 2.775.002 |
| e) Beste kudeaketa-gastu batzuk | 12.794.000 | 13.501.039 | c.1) Diru-sarrera osagarriak eta ohiko beste batzuk | 2.432.519 | 2.343.207 |
| e.1) Kanpoko zerbitzuak | 12.787.283 | 13.480.137 | c.2) Arrisku eta gastuetarako horniduraren gaindikina | 108.460 | 431.795 |
| e.2) Tributuak | -60.276 | 20.902 | f) Beste interes batzuk eta antzeko diru-sarrerak | 28.283 | 3.574 |
| e.3) Kudeaketa arrunteko bestelako gastuak | 66.993 | 0 | f.1) Beste interes batzuk | 28.283 | 3.574 |
| f) Finantza-gastuak eta antzekoak | 176.828 | 27.413 | g) Kanbioan izandako alde positiboak | 5.547 | 1.72 |
| f.1) Zorrak direla eta | 57.634 | 27.413 | **3. Transferentziak eta diru-laguntzak** | **56.387.551** | **61.173.978** |
| f.2) Finantza-inbertsioen galerak | 119.194 | 0 | a) Transferentzia arruntak | 51.639.279 | 54.467.279 |
| h) Kanbioan izandako alde negatiboak | 2.595 | 3.319 | b) Diru-laguntza arruntak | 4.746.033 | 6.003.347 |
| **2. Transferentziak eta diru-laguntzak** | **1.663.684** | **2.047.130** | c) Kapital-transferentziak | 0 | 699.877 |
| a) Transferentzia arruntak | 26.065 | 56.143 | d) Kapitaleko diru-laguntzak. | 2.239 | 3.475 |
| b) Diru-laguntza arruntak | 1.637.619 | 1.990.987 | **4. Ezohiko irabazi eta diru-sarrerak** | **34.083** | **20.090** |
| c) Kapital-transferentziak | 0 | 0 | a) Ibilgetutik heldu diren etekinak | 2.120 | 2.751 |
| **3. Ez-ohiko galera eta gastuak** | **1.050.371** | **2.745** | c) Aparteko diru-sarrerak | 31.963 | 17.339 |
| a) Ibilgetutik heldu diren galerak | 48.773 | -1 | d) Beste ekitaldi batzuetako diru-sarrerak eta etekinak | 0 | 0 |
| c) Aparteko gastuak | 0 | 2.746 |  |  |  |
| d) Beste ekitaldi batzuetako gastuak eta galerak | 1.001.598 | 0 |  |  |  |
| AURREZKIA |  |  | DESAURREZKIA | -3.464.397 | -4.201.077 |

VI Ondorioak eta gomendioak

Ondoren, egindako lanetik ateratako ohar eta konklusio nagusiak jaso ditugu, bai eta Unibertsitatearen kudeaketa ekonomiko eta aurrekontukoa zein kudeaketa administratiboa hobetzeko Ganbera honek emandako gomendioak ere.

VI.1. Nafarroako Unibertsitate Publikoaren 2017ko aurrekontua.

Unibertsitatearen 2017rako hasierako aurrekontua Gizarte Kontseiluak onetsi zuen 2016ko abenduaren 23an: diru-sarreretarako eta gastuetarako 70,45 milioiko kopurua biltzen du. Hasierako aurrekontu horrek honako hauek jasotzen ditu:

* Nafarroako Gobernuak Unibertsitatearen oinarrizko finantzaketarako emandako ekarpena, 55,17 milioikoa.
* Aurreko ekitaldietako atxiki gabeko diruzaintza-gerakina, 1,66 milioikoa.

Aurrekontu-aldaketak

Hasierako kredituek 16,94 milioiko aurrekontu-aldaketa garbiak izan dituzte; hau da, ehuneko 24ko igoera izan da. Horri buruz, hauxe esan behar dugu:

* Gastuetan, nabarmentzekoa da gora egin dutela ondasun arrunten eta zerbitzuen esparrukoek —8,35 milioi, hau da, hasierako kredituaren aldean, ehuneko 72ko igoera— eta langileen arlokoek —5,23 milioi, hau da, ehuneko hamarreko igoera—.
* Diru-sarreretan, igoerarik handienak honako hauetan gertatu dira: transferentzia arruntak —7,03 milioi— aktibo finantzarioak —6,50 milioi— eta tasa eta prezio publikoak —2,43 milioi—.
* 2017an onetsitako aurrekontu-aldaketak honako hauek dira (euroak, milakotan):

|  |  |
| --- | --- |
| Aurrekontu-aldaketak-Mota | kopurua |
| Kreditu gehikuntza | 939 |
| Kredituak sartzea | 6.503 |
| Kreditu sorkuntza | 9.498 |
| Guztira  | 16.940 |

Aurreko taulan, ez dira kreditu-transferentziak sartzen zeren eta eragiketa horiek ez baitute aurrekontu-eraginik kredituen guztizko zenbatekoan.

Arestian aipatutakoetatik aldaketa gehienak atxikitako kredituak, 2016ko abenduaren 31n gastatu gabeak, txertatzeari dagozkio, bai eta 2017. urteko izaera finalistako diru-sarrerak aitortzeagatiko kreditu-zabaltzeei eta -sorkuntzei ere, nagusiki ikerketa-kontratu eta -proiektuetarako eta atxikitako beste gastu batzuetarako (mugikortasun-bekak, katedrak eta abar).

Aurrekontuaren likidazioa

Behin betiko kredituak 87,39 milioi eurokoak dira, aurreko paragrafoetan aipatutako aldaketak egin ondoren.

Behin betiko kreditu horietatik, 17,74 milioi atxikiak dira eta gainerakoa, berriz, 69,65 milioi, atxiki gabekoak dira.

Aitortutako betebeharrek 78,20 milioi euro egin dute, eta betetze-maila % 89koa izan da. Nabarmendu behar ditugu langileen arloko gastuen betetze-portzentaje handia —ehuneko 97— eta ondasun arrunt eta zerbitzuen arloko betetze txikia —ehuneko 69—. 2017an aitortutako betebeharren ehuneko 12 diru-sarrera finalistekin finantzatutako gastuei dagokie: 9,31 milioi dira.

Aitortutako eskubideek 76,99 milioi euro egiten dute guztira, eta betetze-maila ehuneko 88 da. Honako hauek dira portzentaje handiena duten kapituluak: tasak eta prezio publikoak, ehuneko 96rekin, eta transferentzia arruntak, ehuneko 98rekin. 2017an aitortutako eskubideen ehuneko 13 diru-sarrera finalistei dagokie: 9,67 milioi dira.

Honako alderdi hauek nabarmendu behar ditugu:

* Unibertsitateak 2017an gastatutako 100 euro bakoitza honako helburu hauetarako erabili da, eta honakoen bidez finantzatu da:

|  |  |  |  |
| --- | --- | --- | --- |
| Gastuaren izaera | Diru-kopurua | Finantza iturria | Diru-kopurua |
| Langileak | 73 | Tasak, prezio publikoak | 19 |
| Ondasun arruntak eta zerbitzuak | 18 | Transferentzien bidezko diru-sarrerak | 80 |
| Transferentzien bidezko gastuak | 3 | Finantza-pasiboak | 1 |
| Inbertsio errealak | 6 |  |  |
|  | 100  |  | 100  |

* Gastu politikak. Hurrengo taulan, Unibertsitatearen 2017ko gastu-politikak erakusten ditugu:

(euroak, milakotan)

|  |  |  |  |  |
| --- | --- | --- | --- | --- |
| Gastu-politika  | Hasierako kreditua  | Behin betiko kreditua  | Betetakoa | Betetzea (%) |
| 1 Irakaskuntzaren kudeaketa | 3.119 | 4.525 | 4.257 | 5 |
| 2. Irakaskuntzaren eta ikerketaren garapena | 39.480 | 40.098 | 39.662 | 51 |
| 3 Ikerketa zientifikoa, teknikoa eta aplikatua | 4.598 | 17.868 | 10.587 | 13 |
| 4 Atzerri harremanak | 660 | 2.253 | 1.492 | 2 |
| 5 Gizarte ekintza | 497 | 516 | 487 | 1 |
| 6 Unibertsitate-hedadura  | 1.539 | 1.708 | 1.678 | 2 |
| 7 Orotariko jarduerak | 20.554 | 20.419 | 20.037 | 26 |
| Guztira |  | 70.447 | 87.387 | 78.200 | 100 |

2017an Unibertsitatearen gastuak honako ardatz nagusi hauek izan ditu: irakaskuntzaren eta ikerketaren garapena —ehuneko 51—, jarduera orokorrak —ehuneko 26— eta ikerketa zientifiko, tekniko eta aplikatua —ehuneko 13—.

* 2016ko eta 2017ko urteetako aurrekontu-likidazioarekin lotutako adierazleen alderaketa:

(Euroak, milakotan)

|  |  |  |  |
| --- | --- | --- | --- |
| Adierazleak  | 2016\* | 2017 | Aldea (%) 2017/16 |
| Hasierako aurrekontua | 66.725 | 70.447 | 6 |
| Gastua, guztira | 75.316 | 78.200 | 4 |
| Gastu arruntak (1. kapitulutik 4.era) | 68.514 | 73.376 | 7 |
| Inbertsio gastuak (1., 2. eta 4. kap.) | 68.475 | 73.345 | 7 |
| Kapitaleko gastuak (6. eta 7. kapituluak) | 4.969 | 4.807 | -3 |
| Finantza-eragiketen gastuak (8. eta 9. kapituluak) | 1.832 | 18 | -99 |
| Diru-sarrerak, guztira | 73.330 | 76.988 | 5 |
| Tasen eta bestelakoen bidezko diru-sarrerak (3. kap.) | 16.145 | 14.709 | -9 |
| Tasen bidezko diru-sarrerek gastu arruntetan egiten duten portzentajea | 24 | 20 | - |
| Diru-sarrera arruntak (3. kapitulutik 5.era) | 72.694 | 75.311 | 4 |
| Transferentzien bidezko diru-sarrerak | 56.388 | 61.174 | 8 |
| Transferentzien bidezko diru-sarrerek zenbat diru-sarreren guztizkoan egiten duten portzentajea | 71 | 74 | - |
| Finantza eragiketen diru-sarrerak (8. eta 9. kap.) | 618 | 971 | 57 |
| Etorkizuneko ekitaldietarako aurrekontu-gastuen konpromisoak | 5.903 | 4.856 | -18 |

\*Auditatu gabeko ekitaldia

Horiek aztertuta, ondokoak adierazi behar ditugu:

* 2017ko hasierako aurrekontua aurreko ekitaldikoa baino ehuneko sei handiagoa da.
* 2017ko guztizko gastuak ehuneko lau handitu dira, funtsean langile-gastuek 3,84 milioi eta guztizko diru-sarrerek ehuneko bost egin dutelako gora, transferentzia arruntak 4,1 milioi igotzearen ondorioz.
* Finantza-eragiketen arloko gastuak ehuneko 99 gutxitu dira, 1,83 milioikoak izatetik 18.000 eurokoak izatera. Jaitsiera horren arrazoia da 2016an bi mailegu —guztira, 1,56 milioi— aurrez amortizatu zirela.
* Diru-sarrera arruntak ehuneko lau igo dira 2016koekin alderatuta.
* Tasen bidezko diru-sarrerak ehuneko bederatzi jaitsi dira, eta gastu arrunten ehuneko 20 finantzatzen dute. Halaber, finantzaketa-iturri hori Unibertsitatearen diru-sarrera guztien ehuneko 19 da.
* Transferentzien bidezko diru-sarrerek —61,17 milioi— diru-sarrera guztien ehuneko 79 egiten dute. Transferentzien bidezko diru-sarrera horien barruan, nabarmentzen dira Nafarroako Gobernuarekiko finantza-hitzarmenetik datozenak, 55,17 milioi euro egiten dutenak.

VI.2. Nafarroako Unibertsitate Publikoaren egoera ekonomiko eta finantzarioa 2017ko abenduaren 31n

Hurrengo taulan, Unibertsitatearen egoera ekonomiko eta finantzarioarekin lotutako adierazleen multzo baten bilakaera erakusten dugu, 2016. eta 2017. urteetan:

(Euroak, milakotan)

|  |  |  |  |
| --- | --- | --- | --- |
| Adierazleak | 2016\* | 2017 | Aldea (%) 2017/16 |
| Aurrekontu-emaitza doitua | 56 | 411 | 634 |
| Aurrekontuko saldo ez-finantzarioa  | -772 | -2.165 | -180 |
| Aurrezki gordina | 4.219 | 1.966 | -53 |
| Finantza-zama (gastuen 3. eta 9. kapituluak) | 1.870 | 43 | -98 |
| Aurrezki garbia | 2.349 | 1.924 | -18 |
| Diruzaintza-gerakina, guztira | 12.454 | 10.863 | -13 |
| Atxikitako diruzaintza-gerakina | 6.503 | 6.458 | -1 |
| Atxiki gabeko diruzaintza-gerakina edo gastu orokorretarakoa | 5.951 | 4.405 | -26 |
| Funts berekiak | 136.820 | 132.536 | -3 |
| Zorpetze finantzarioa (epe luze eta laburrean) | 2.304 | 3.263 | 42 |
| Zorrak diru-sarrera arrunten gainean egiten duen ehunekoa | 3 | 4 |  |
| Diruzaintza | 7.461 | 7.717 | 3 |
| Aldi baterako inbertsio finantzarioak | 8.500 | 7.000 | -18 |

\*Auditatu gabeko ekitaldia

* Aurrekontu-emaitza doitua ehuneko 634 handitu da, 0,41 milioi, aztertutako aldian.
* Aurrekontu-saldo ez-finantzarioak okerrera egin du 2017an, zeren eta defizita 2016an 0,78 milioikoa izatetik 2017an 2,17 milioikoa izatera iritsi baita; alde horren arrazoia da gastu eta diru-sarrera ez-finantzarioen igoeraren ehunekoa desberdina izan dela: ehuneko 6,4koa gastuetan eta ehuneko 4,5ekoa, berriz, diru-sarreretan.
* Aurrezki gordina[[6]](#footnote-6) eta aurrezki garbia[[7]](#footnote-7) ehuneko 53 eta 18 jaitsi dira 2016koekin alderatuta, eta horren arrazoia da 2017. urtean gastu arruntak handitu direla eta, maileguak aurrez amortizatzearen ondorioz —1,6 milioi amortizatu dira—, pasibo finantzarioak ere handitu direla.
* Guztizko diruzaintza-gerakina ehuneko 13 jaitsi da —hau da, 1,59 milioi—, eta 2017an 10,86 milioikoa izatera iritsi da; atxiki gabekoak edo gastu orokorretarakoak ehuneko 26ko jaitsiera du; horrek 1,55 milioiko jaitsiera adierazten du.
* Diruzaintza-gerakin atxikia, 6,46 milioikoa, funtsean ikerketa-proiektuetako gastuak finantzatzera bideratzen da. Gerakin horren guztizko zenbatekoa 2018ko aurrekontuari txertatu zaio.

Hurrengo taulan erakusten dugu diruzaintza-gerakinak nolako bilakaera izan duen 2013tik:

(Euroak, milakotan)

|  |  |  |  |  |  |
| --- | --- | --- | --- | --- | --- |
| Diruzaintzako gerakina | 2013 | 2014 | 2015 | 2016 | 2017 |
| Gerakina, guztira | 11.631 | 13.116 | 14.163 | 12.454 | 10.863 |
| Atxikitako gerakina  | 7.709 | 6.835 | 6.471 | 6.503 | 6.458 |
| Atxiki gabeko gerakina edo gastu orokorretarakoa | 3.922 | 6.281 | 7.692 | 5.951 | 4.405 |
| Hurrengo urteko aurrekontuaren finantzaketa | - | 608 | 948 | 1.662 | 1.847 |
| Diruzaintza-gerakin likidoa | 3.922 | 5.673 | 6.744 | 4.289 | 2.558 |

Nafarroako Gobernuak 2017rako aurrekontu-egonkortasunaren helburua banatu egin du, eta horrek bideratu du Unibertsitateak 2016ko gastu orokorretarako diruzaintza-gerakina, 1,66 milioikoa, erabili ahal izatea bere hasierako aurrekontuko finantza-iturri gisa.

Unibertsitatearen finantza-zama 2017an —eta, oro har, aurreko urteetan— garrantzi eskasekoa da: 42.717 euro 2017an. Hala eta guztiz ere, jaitsiera garrantzitsua du 2016koaren aldean, bereziki urte horretako amortizazio aurreratuari —aurreko paragrafoan aipatutakoari — esker.

* 2017an, zorpetze finantzarioak ehuneko 42 egin du gora, eta 3,26 milioikoa izatera iritsi da. Zenbateko horrek entitatearen diru-sarrera arrunten ehuneko lau eskas egiten du. Hurrengo xehetasunetan ikus daitekeen bezala, zorpetzea ikerketa-proiektuak finantzatzeko mailegu eta aurrerakin itzulgarrietatik dator:

(Euroak, milakotan)

|  |  |  |  |
| --- | --- | --- | --- |
| Maileguak (euroak, milakotan) | Epe luzera | Epe laburra | Zorpetzea, guztira |
| FEDER, ikerketa-proiektuetarako maileguak | 132 | 12 | 144 |
| FEDER, aurrerakin itzulgarriak, ikerketa proiektuak | 3.120 | - | 3.120 |
| Zorraren guztizkoa, 2017ko abenduaren 31n | 3.252 | 12 | 3.264 |

* 2017ko diruzaintza-saldoak ehuneko hiru egin du gora 2016koarekin alderatuta, eta aldi baterako finantza-inbertsioak —epe laburreko ezarpenak— ehuneko 18 jaitsi dira, 1,5 milioi.

**Azken batez**, 2017ko abenduaren 31ko egoera ekonomiko eta finantzarioaren azterketatik, ondorioztatzen dugu Unibertsitateak egoera ekonomiko saneatua duela. Nabarmendu behar dugu honako hauek dituela: 4,41 milioi euroko gastu orokorretarako diruzaintza-gerakina; 3,26 milioi euroko zorpetzea, eta 7,72 milioi euroko diruzaintzako saldoa. Hala eta guztiz ere, adierazle batzuek —esate baterako, aurrekontu-emaitza ez-finantzarioak eta aurrezki gordin eta garbiak— okerrera egin dute 2016koekin alderatuta.

VI.3. Kontuen Ganbera honek aurreko txostenetan emandako gomendioen jarraipena

Ganbera honek 2014ko kontuei buruz eginiko txostenari dagokionez, honako gomendio hauek ezarri dira edo ezartzeko fasean daude:

* *Nafarroako Gobernuak eta Unibertsitateak 2018-2020 urteetarako urte anitzeko finantzaketa-hitzarmen bat sinatu dute.*
* *Nafarroako Gobernuak 2017rako aurrekontu-egonkortasunaren helburua banatu izanak aukera eman du Unibertsitateak, bere hasierako aurrekontuko finantza-iturri gisa, gastu orokorretarako diruzaintza-gerakinaren zati bat erabili ahal dezan. Hala eta guztiz ere, Nafarroako Gobernuak Unibertsitaterako berariaz arautu behar du azken horren aurrekontuak egitean —likidazioa eta kontu orokorrak prestatzeari begira— zein diren aurrekontu-egonkortasunaren eta finantza-iraunkortasunaren printzipioen aplikaziotik heldu diren betebeharrak.*
* *Unibertsitatean kontabilitate analitikoa ezartzeko prozesua pertsonalizatzeko fasea amaitu da. Aurreikusita dago haren mekanizazio-fasea 2020-2021 urteetan amaitzea.*
* *Ikerketa-proiektu eta -kontratuetarako aldi baterako langileak kontratatzeko prozesuetan aplikatzekoak diren hautapen-irizpideak zehaztu dira, haiek homogeneizatze aldera.*
* *Unibertsitateko langileei egindako ordainketak, zerbitzu-arrazoiarengatiko kalte-ordainak izan ezik, nomina bidez egiten dira, kontabilitate-egozpena aurrekontuko zein kapituluri egiten zaion alde batera utzita.*
* *2017an langile ikertzaileak kontratatzeko erregelamenduan arautu da aukera egon dadila ikerketa-proiektuetako helburuak betetzearen araberako ordainsariak ezartzeko.*
* *Nafarroako Gobernuarekiko lankidetza-prozedura bat ezarri da, familia ugariarengatiko eta ohorezko matrikulengatiko salbuespenak egiaztatzeko.*

Aurreko txostenetan jasotakoetatik, ondokoek jarraitzen dute indarrean:

* *Unibertsitateko 2010eko Kontabilitate Publikoko Plan Orokorra ezarri behar du, bere aurrekontu- eta finantza-jarduera erregistratzeko eta haren jarraipena egiteko; halaber, urteko oroitidazkiaren egitura eta edukia hartan ezarritakoetara egokitu behar ditu.*
* *Nafarroako Gobernuarekin eta Gizarte Kontseiluarekin batera, eta LOUren 69. artikuluan adierazitakoarekin bat, aztertzea aukerarik ba ote dagoen IILen ordainsarien egungo tarte autonomikoaren zehaztapenean kontzeptu osagarriak sartzeko.*
* *Langileen kontratazioan honako portzentaje hauek betetzea, LOUren araudiari eta ILLen plantillaren jarraibideen arabera: lanaldi osoko langileekin parekatuz kontratatutako IILak, ehuneko 49tik behera; aldi baterako lan-kontratua duten IILak, ehuneko 40tik behera; eta IIL doktoreen portzentajea, IIL guztien ehuneko 70etik gora.*
* *Behin kontabilitate analitikoa ezarrita, ikerketa-jarduerarekin sortzen diren zeharkako kostuak finkatzea.*

VI.4. Kudeaketa-alor garrantzitsuak

VI.4.1. Langile-gastuak

LOUren 81.4 artikuluak ezarri bezala, Nafarroako Gobernuak, 2016ko abenduaren 21ean —Unibertsitatearen aurrekontua onetsi baino lehen—, langile-gastuen kostua baimendu zuen, guztira 54,06 milioi euro egiten duena.

Unibertsitatearen 2017rako aurrekontuak bere langileei —irakasle eta ikertzaile diren langileei (IIL) eta administrazio eta zerbitzuetako langileei (AZL)— buruzko informazio xehakatua dauka, kopuruari, kategoriari eta kostuei dagokienez, eta horrekin batera, bi langile mota horien lanpostuen zerrenda jasotzen du. Hala eta guztiz ere, eranskin bat falta du, non proposatutako diren sarrera berriko lanpostuak ageriko bailirateke; izan ere, aurreko 81.4 artikuluak eranskin hori behar dela ezartzen du.

2017an, langile-gastuak 57,54 milioi eurokoak izan dira; Unibertsitatearen guztizko gastuaren ehuneko 74, hain zuzen. Ehuneko 52,4 IILen ordainsariei dagokie; ehuneko 25,5, administrazio eta zerbitzuetako langileen (AZL) ordainsariei, eta ehuneko 7,8, langile ikertzaileei (LI). Honako hau da gastu-kontzeptuaren araberako banaketa:

|  |  |  |  |
| --- | --- | --- | --- |
| Langile-gastuak  | Aitortutako betebeharrak2016\* | Aitortutako betebeharrak2017 | 2017/2016 aldea (%) |
| IILen lansariak | 28.686 | 30.150 | 5 |
| AZLen lansariak | 13.908 | 14.658 | 5 |
| IELen lansariak | 3.742 | 4.498 | 20 |
| Beste hainbat ordainsari | 63 | 265 | 321 |
| Gizarte-zamak | 7.175 | 7.849 | 9 |
| Prestakuntza | 126 | 124 | -2 |
| Langile-gastuak, guztira | 53.700 | 57.544 | 7 |

\*Auditatu gabeko ekitaldia

2016. ekitaldiarekin alderatuz gero, langile-gastuak ehuneko zazpi hazi dira. “Beste hainbat ordainsari” kontzeptuaren igoera —ehuneko 321— zor zaio kapitulu horri egozteari Fundazioaren jardueretan parte hartzen duten Unibertsitateko langileen gastuak (irakaskuntza propioak eta hizkuntzetako ikastaroak), zeinak 2016ko hirugarren hiruhilekora arte bigarren kapituluari egozten baitzitzaizkion.

Irakasle eta ikertzaile diren langileak (IIL)

2017ko abenduaren 15eko Gobernu Kontseiluaren erabakiz, Unibertsitateko IILen lanpostuen zerrenda onetsi zen.

1.011 lanpostu dira. Honako hau da langile-kategorien araberako sailkapena:

|  |  |  |
| --- | --- | --- |
| Kategoria | 2016 | 2017 |
| ***Funtzionarioak*** | ***379*** | ***379*** |
| Unibertsitateko katedraduna | 95 | 94 |
| Unibertsitateko titularra | 261 | 263 |
| Unibertsitate eskolako katedraduna | 5 | 5 |
| Unibertsitate eskolako titularra | 17 | 16 |
| Zerbitzu eginkizunetan dagoen irakaslea | 1 | 1 |
| ***Kontratudunak*** | ***617*** | ***628*** |
| Kontratatutako doktorea | 131 | 141 |
| Doktore laguntzailea | 70 | 71 |
| Laguntzailea, LOUren arabera | 2 | - |
| 1. motako irakasle elkartua | 36 | 37 |
| 2. motako irakasle elkartua | 276 | 275 |
| 3. motako irakasle elkartua | 87 | 88 |
| Ordezko irakaslea | 15 | 16 |
| ***Ikertzaileak*** | ***4*** | ***4*** |
| IIL guztira | 1000 | 1011 |

2017ko abenduaren 31n, IILen lanpostuak 1.011 ziren; horietatik, 163 lanpostu hutsik zeuden, eta horietatik bederatzitan lanpostu-erreserba zegoen.

Lanpostu huts guztietatik, 71 lanpostu beteta zeuden; betetako lanpostuetatik, 52 kontratupeko irakasle doktoreak ziren, behin-behineko lan-araubidean; izan ere, Nafarroako Unibertsitate Publikoko irakasle eta ikertzaile kontratatuen araubidea ezartzen duen apirilaren 20ko 36/2009 Foru Dekretua aldatzen duen urtarrilaren 21eko 2/2015 Foru Dekretuaren bitartez, lan-araubideko behin-behineko kontratupeko irakasle doktorearen figura jaso zen. Kategoria hori sortu da aipatutako 36/2009 Foru Dekretuan legez aurreikusitako behin betiko estaldura prozedura aplikatzerik ez dagoen bitarterako.

Hau da, IILen lanpostuen portzentajea, IILen lanpostu guztien gainekoa, ehuneko 16koa da eta betetako lanpostuen portzentajea, berriz, ehuneko 51koa da.

2017rako lan-eskaintza publikoan, 2017ko azaroaren 13ko NAOn argitaratutakoan, IILen honako lanpostu hauek jaso ziren:

|  |  |
| --- | --- |
| IIL lanpostua | Zenbat |
|  ***Berrezarpen-tasa*** |  |
| Unibertsitateko katedraduna (barne sustapena) | 9 |
| Unibertsitateko titularra | 9 |
| Irakasle kontratatua, doktorea | 1 |
|  ***Egonkortze-tasa*** |  |
| Unibertsitateko titularra  | 8 |
| Irakasle kontratatua, doktorea  | 10 |
| Guztira  | 37 |

2018an zehar, deialdiak egin dira Unibertsitateko titularraren bederatzi lanpostu (berrezarpen-tasa) eta kontratupeko irakasle doktoreen 11 lanpostu (berrezarpen- eta egonkortze-tasa) betetzeko; azken horiek une honetan izapidetzen ari dira. 2019ko lehen hiruhilekoan, aurreikusita dago gainerako lanpostuetarako deialdia egitea.

Administrazioko eta zerbitzuetako langileak (AZL)

Administrazio eta zerbitzuetako langileetatik izendapen askeko zuzendaritza-karguak Unibertsitatean betetzen dituzten langile finko eta behin-behinekoen plantilla organikoa eta zerrenda, 2017ko abenduaren 31ri dagokiona, Unibertsitateko errektorearen urtarrilaren 30eko 152/2018 Ebazpenaren bitartez onetsi ziren, eta 2018ko otsailaren 19ko NAOn argitaratu ziren.

Onetsitako plantillako lanpostuak 530 dira. Honako hau da haien sailkapena, araubide juridikoaren araberakoa:

|  |  |  |
| --- | --- | --- |
| Araubide juridikoa | 2016 | 2017 |
| Funtzionarioak | 510 | 511 |
| Izendapen askeko zuzendaritza-kargua, behin behinekoa | 4 | 5 |
| Kabineteko behin-behineko langileak | 14 | 14 |
| Guztira  | 528 | 530 |

Langileen zerrenda horretan, graduari buruzko informaziorik ez dago. Nafarroako Administrazio Publikoen zerbitzuko Langileen Estatutuaren 20. artikuluak dioena urratzen du horrek.

2017ko abenduaren 31n, 530 ziren AZLen lanpostuak. Hona hemen betetakoen eta hutsen sailkapena eta lanpostuen guztizkoan zenbat egiten duten:

|  |  |  |
| --- | --- | --- |
| Lanpostuak |  | 2017 |
| Lanpostuak, guztira |  | 530 |
| Hutsak |  | 163 |
| Lanpostu guztien gaineko lanpostu hutsak (%) |  | 31 |
| Aldi baterako betetako lanpostu hutsak |  | 124 |
| Betetako lanpostu hutsak lanpostu hutsen guztizkoaren gainean (%) |  | 76 |

2017an, AZLen lanpostu guztien ehuneko 31 hutsik zeuden, eta horien barruan, ehuneko 76 aldi baterako beteta zeuden.

2017ko abenduaren 11ko NAOn argitaratutako lan-eskaintza publikoan, AZLen honako lanpostu hauek jaso ziren, 2017rako berrezarpen-tasa zela eta.

|  |  |  |
| --- | --- | --- |
| AZL lanpostua | Maila | Lanpostuak, guztira |
| Oinarrizko postuko teknikaria (Informatika Zerbitzua) | A | 1 |
| Oinarrizko postuko teknikaria (Ikerketa) | A | 2 |
| Guztira  |  | 3 |

Txosten hau egin den egunean, ez dira aurreko AZL lanpostuetarako deialdirik egin. Atzerapen horren arrazoia izan da, nagusiki, Unibertsitateko lanpostuetara sartzeko eta haiek betetzeko erregelamenduak aldatu behar izan direla araudi hori Nafarroako Justizia Auzitegi Nagusiaren epaiaren arabera egokitzeko, hain zuzen ere Unibertsitatera sartzerakoan oposizio-sistema lehentasunezkotzat jotzeari begira.

Langile ikertzaileak

IILez eta AZLez gainera, 2017ko abenduaren 31n, Unibertsitatean zerbitzuak ematen dituzte ikerketa-jarduerekin lotutako hainbat pertsonek: prestakuntzan ari diren ikertzaileak, langile ikertzaileak eta laguntzako teknikariak dira, beren kargura ikerketa-proiektuak dituztenak, LOUren 83. artikuluaren araberako kontratuekin nahiz lankidetza-hitzarmenekin. Guztira, 241 pertsona dira.

2017ko abenduaren 31n egiazki dauden langileak

Hala, 2017ko abenduaren 31n, 1.615 pertsona ari ziren lanean Unibertsitatean, honela banatuta:

|  |  |  |  |
| --- | --- | --- | --- |
| Unibertsitateko langileak 2017-12-31n | Funtzionarioak | Kontratudunak | Guztira |
| Irakasle eta ikertzaile diren langileak (IIL) | 335 | 570 | 905 |
| Administrazioko eta zerbitzuetako langileak (AZL) | 326 | 143 | 469 |
| Langile ikertzaileak (LI) | - | 241 | 241 |
| Langileak, guztira | 661 | 954 | 1.615 |

Langileen ehuneko 56 IILak dira; ehuneko 29, AZLak, eta gainerakoak, ehuneko 15a, LIak.

Halaber, kontratupeko AZLak AZL langileen guztizkoaren ehuneko 44 dira.

2016. urtearekin alderatuta, Unibertsitateko egiazko langileen kopuruan 73 gehiago daude: 16 IIL, 13 AZL eta 44 LI.

Txosten honekin batera doan eranskinean, Unibertsitateko egiazko langileen bilakaera jaso dugu, abenduaren 31koa.

Lagina

Unibertsitatearen langile-arloko gastuen lagin bat aztertu dugu, eta egindako azterketatik ondorioztatzen da, oro har, espedienteak osoak direla, gastuak behar bezala kontabilizatuta daudela, ordainsariak betetako lanpostuetarako ezarritakoak direla eta egindako atxikipenak zuzenak direla. Hala eta guztiz ere, honako hau aipatu behar dugu:

* AZLen espediente batzuetan, ez dago jasota antzinatasunaren, emandako zerbitzuen edo banakako merezimenduen berariazko aitorpena.
* OTRI kontratuengatik (txosten honen VI.5.6 atala) ikertzaileei ordaindutako lansariak nominan jasotzen dira. Ordainketa horiek hilero justifikatzen dira, ikerketa-zerbitzuarengatik egindako zerrenda batez. Ezagutzaren Transferentziarako Ataleko buruak sinatzen du zerrenda hori.

Kontratu batzuen aurrekontuetan, ez dira jasota ageri ikertzaileek jaso beharreko lansariak; beste batzuetan, ordea, ordaindutako zenbatekoak haietan aipatutakoak baino handiagoak izan dira; inoiz ere ez da gertatzen ikertzaile bakoitzari lansariengatik ordaindutako zenbatekoak ezarritako gehienekoa —goieneko irakaskuntza-kategoria akademikoaren urteko ordainsariaren 1,5 halako, Unibertsitatearen ikerketarako erregelamenduan ezarritakoaren arabera— gainditu izana. 2017an, zenbateko hori 136.692 eurokoa da.

*Gomendatzen dugu langileei buruzko espedienteak osatzea, haiekiko emandako administrazio egintzak jaso ditzaten.*

VI.4.2. Ondasun eta zerbitzuetan egindako gastu arruntak

2017ko ekitaldiko ondasun eta zerbitzuengatiko gastu arruntak 13,75 milioi eurokoak izan ziren, eta Unibertsitatearen gastu guztien ehuneko 18 egiten dute. 2017ko betetze-maila ehuneko 69koa izan zen, eta ekitaldiaren itxieran gastu horien ehuneko 86 zeuden ordainduta.

Honako hau da artikulu ekonomikoen araberako gastua eta haren eta aurreko ekitaldikoaren arteko alderaketa:

(Euroak, milakotan)

|  |  |  |  |
| --- | --- | --- | --- |
| Artikulua | Aitortutako betebeharrak, 2016\*  | Aitortutako betebeharrak, 2017  | Aldea (%) 2017/2016 |
| Errentamenduak | 51 | 68 | 33 |
| Konponketa eta kontserbazioa | 2.218 | 2.245 | 1 |
| Materiala, hornidurak eta beste | 9.380 | 10.137 | 8 |
| Zerbitzua dela-eta emaniko kalte-ordaina | 508 | 501 | -1 |
| Argitalpenen edizioa eta banaketa | 44 | 34 | -23 |
| Unibertsitateekiko akordioak, nazioarteko programak eta beste | 910 | 769 | -15 |
| Guztira | 13.111 | 13.754 | 5 |

\*Auditatu gabeko ekitaldia

2016ko ekitaldiarekin alderatuta, gastu horiek ehuneko bost handitu dira, eta haien betetzean beheranzko joera aldatu da 2009tik.

Materialarengatik, hornidurengatik eta beste batzuengatik egindako gastuek, 10,14 milioi eurokoek, kapituluaren ehuneko 74 egiten dute, eta ehuneko zortzi igo dira aurreko ekitaldiarekin alderatuta. Kontzeptu ekonomikoaren arabera, nabarmentzekoak dira beste enpresa batzuek egindako lanetatik datozen gastuak (garbiketako kontratuak, segurtasuna...), 4,46 milioi egiten baitute; horniduren arlokoak, 2,19 milioikoak; eta ikerketa-proiektuekin eta -kontratuekin lotutakoak, 2,14 milioikoak; izan ere, kapituluko guztizko gastuaren ehuneko 64 dira.

Unibertsitateekiko akordioengatiko gastu arruntak eta nazioarteko programetakoak ehuneko 15 jaitsi dira; beherakada hori zor zaio, nagusiki, Fundazioaren jardueretan parte hartzen duten Unibertsitateko barneko langileen gastuak langile-gastuen kapituluko “beste ordainsari batzuk” kontzeptuaren pean kontabilizatu izanari.

Kontratazio-espedienteen lagin baten berrikuspena

2017an izapidetutako honako kontratazio-espedienteak fiskalizatu ditugu:

|  |  |  |  |  |  |  |
| --- | --- | --- | --- | --- | --- | --- |
| Kontratua | Mota | Prozedura  | Adjudikatzeko irizpidea | Zenbat lizitatzaile | Adjudikazioaren zenbatekoa | Adjudikazioaren baja (%) |
| Argindarraren hornidurarako esparru-akordioa | Hornidura  | Irekia, Europar Batasunean publizitatea eginda | Eskaintzarik onena | 12 | 1.146.643\* | \* |
| Gas naturalaren hornidurarako esparrua-akordioa | Hornidura  | Irekia, Europar Batasunean publizitatea eginda  | Eskaintzarik onena | 6 | 537.878\*\* | \*\* |
| Zaintza eta Segurtasuna | Laguntza | Irekia, Europar Batasunean publizitaterik egin gabea   | Eskaintzarik onena | 1 | 640.800 | 0,11 |
| Zerbitzu osagarriak  | Laguntza | Publizitaterik gabeko prozedura negoziatua  | Eskaintzarik onena | 1 | 66.000 | 2,22 |
| Kafetegi eta jantokietako zerbitzua\*\*\* | Zerbitzuen emakida | Irekia, Europar Batasunean publizitaterik egin gabea   | Eskaintzarik onena | 0 | - | - |

\* Kontratuaren lehenengo urterako adjudikatutako zenbatekoa. Kasu horretan, kontratua dela-eta kalkulatu den zenbatekoa 4,36 milioi eurokoa da, baina zenbait kontratu egitea ekarriko duen esparru-akordio bat denez, berez ez dago adjudikazio-zenbatekorik.

\*\* Kontratuaren lehenengo urterako adjudikatutako zenbatekoa. Kasu horretan, kontratua dela-eta kalkulatu den zenbatekoa 2,2 milioi eurokoa da, baina zenbait kontratu egitea ekarriko duen esparru-akordio bat denez, berez ez dago adjudikazio-zenbatekorik.

\*\*\* Adjudikazioa eman gabe geratu da

Aipatutako kontratazio-espedienteak berrikusita, ondorioztatzen dugu ezen, oro har, aplikatzekoa den araudiaren arabera izapidetu zirela.

Gastuen lagin baten berrikuspena

Garbiketa-zerbitzua dela-eta 2017ko urteari dagozkion gastuak berrikusi ditugu: 1,82 milioi euro egiten dute. Gastu horiek baimenduta, kontu-hartzailetzak onartuta, justifikatuta, zuzen kontabilizatuta eta epean ordainduta daude.

VI.4.3. Transferentzia arruntak

Transferentzia arruntak 2,05 milioikoak dira, ehuneko 73ko betetze-mailarekin, eta ehuneko 23 handitu dira aurreko ekitaldiarekin alderatuta. Igoera horren arrazoia, nagusiki, beketan eta ikasleentzako laguntzetan izandako igoera izan da, eta, zehazkiago, Erasmus mugikortasun-programetako laguntzetan.

Honako hauek dira kapitulu honetako gastua eta 2016ko urtean izandakoarekiko alderaketa:

(Euroak, milakotan)

|  |  |  |  |
| --- | --- | --- | --- |
|  Kontzeptua | Aitortutako betebeharrak, 2016\* | Aitortutako betebeharrak, 2017  | Aldea (%) 2017/2016 |
| Ikasleentzako bekak eta laguntzak | 965 | 1.211 | 25 |
| IIL eta ALZentzako bekak eta laguntzak | 155 | 199 | 28 |
| Irabazi asmorik ez duten erakundeentzako transferentziak | 533 | 625 | 17 |
| Elkarteentzako eta bestelako ordezkaritzetarako laguntzak | 11 | 12 | 9 |
| Guztira | 1.664 | 2.047 | 23 |

\*Auditatu gabeko ekitaldia

Irabazi asmorik gabeko erakundeentzako transferentzien barruan, Unibertsitatea-Gizartea Fundazioari egindakoa ageri da, 0,43 milioikoa. Kopuru hori, emandako mandatuaren barruan, Hizkuntzen Goi-mailako Ikastegiaren jardueretara, Alumni Programara eta I+G Zentrora bideratzen da.

2017an baimendutako transferentzia arruntetatik berrikusi dugun lagina honako hau da:

|  |  |  |  |
| --- | --- | --- | --- |
| Kontzeptua | Gastua, 2016\* | Gastua, 2017 | Aldea (%)2017/2016 |
| Ikasleentzako bekak eta laguntzak, matrikula dela eta | 55.553 | 39.107 | -30 |
| Katedra-bekak | 47.222 | 59.685 | 26 |
| Atzerriko ikerketa-zentroetan egonaldiak egiteko laguntzak | 124.530 | 130.518 | 5 |

\*Auditatu gabeko ekitaldia

Egiaztatu da ezen, orokorrean, berrikusitako gastuak baimenduta, kontu-hartzailetzak onartuta, justifikatuta eta zuzen kontabilizatuta daudela, eta haien ordainketa haiei buruzko arauetan ezarritakoaren arabera egin dela.

VI.4.4. Inbertsioak

2017ko inbertsioak 4,81 milioi eurokoak izan dira —aitortutako betebehar guztien ehuneko sei—, eta betetze-maila ehuneko 93koa izan da.

Honako hau da kontzeptu ekonomikoen araberako gastua eta haren eta 2016ko ekitaldikoaren arteko alderaketa:

(Euroak, milakotan)

|  |  |  |  |
| --- | --- | --- | --- |
| Kontzeptua | Aitortutako betebeharrak, 2016\* | Aitortutako betebeharrak, 2017  | Aldea (%) 2017/2016 |
| Eraikinak eta bestelako eraikuntzak | 559 | 425 | -24 |
| Makineria, instalazioak eta tresneria | 1.075 | 829 | -23 |
| Altzariak eta tresneria | 112 | 205 | 83 |
| Informazio-prozesuetarako ekipamenduak | 711 | 885 | 25 |
| Funts bibliografikoak | 1.661 | 1.686 | 2 |
| Ikerketa-proiektuetan eta -kontratuetan egindako inbertsioak | 650 | 404 | -38 |
| Patenteak | 29 | 14 | -52 |
| Ondare ez-materiala | 0 | 65 | - |
| Aplikazio informatikoak | 172 | 294 | 71 |
| Guztira | 4.969 | 4.807 | -3 |

\*Auditatu gabeko ekitaldia

Inbertsio nagusiak honako kontzeptu hauei dagozkie: ehuneko 35 funts bibliografikoei, ehuneko 25 informazio-prozesuetarako eta aplikazio informatikoei, eta ehuneko 17a, berriz, makineriari, instalazioei eta tresneriari.

Kontratazio-espedienteen lagin baten berrikuspena

2017ko espedienteen honako lagin hau berrikusi dugu:

|  |  |  |  |  |  |  |
| --- | --- | --- | --- | --- | --- | --- |
| Kontratua | Mota | Prozedura  | Adjudikatzeko irizpidea | Lizitatzaile kopurua | Adjudikazioaren zenbatekoa  | Adjudikazioaren baja (%) |
| Aldizkarietako harpidetza | Hornidura | Publizitaterik gabeko prozedura negoziatua  | Esklusibotasuna |  | 1.634.255 | 0 |
| Mathematica lizentzia | Laguntza | Publizitaterik gabeko prozedura negoziatua  | Esklusibotasuna |  | 73.548 | 0 |
| Bistetarako aretoko ekipamendua | Hornidura | Publizitaterik gabeko prozedura negoziatua  | Prezioa |  | 20.457 | 4,8 |
| Ordenagailuen hornidura\* 2017ko otsaila-uztaila seihilekoa  | Hornidura | Irekia, Europar Batasunean publizitatea eginda. |  | \* |  | \* |
| 1. sorta |  |  | Eskaintzarik onena  | 4 | 887/889\*\* |  |
| 2. sorta |  |  | 3 | 889/889\*\* |  |
| 2017ko abuztua-2018ko urtarrila seihilekoa |  |  |  |  |  |
| 1. sorta |  |  | Eskaintzarik onena  | 3 | 890/898\*\* |  |
| 2. sorta |  |  | 2 | 940/930\*\* |  |

\*Kontratu hori dator 2016an egindako aldez aurretiko esparru-akordio batetik.

\*\*Sorta bakoitzeko bi adjudikazio-emaile. Aipatutako zenbatekoak aleko prezioak dira.

Aipatutako kontratazio-espedienteak berrikusita, ondorioztatzen dugu ezen, oro har, aplikatzekoa den araudiaren arabera izapidetu zirela; halere, honako hau aipatu behar dugu:

Publizitaterik gabeko prozedura negoziatua erabil daiteke operatzaile ekonomiko baten eskubide esklusiboak babestu behar direnean, baina soilik aplikatuko da arrazoizko beste hautabide edo ordezkorik ez dagoenean. Mathemática lizentzia erabiltzeko emakida-kontratuaren kasuan, enpresa adjudikatzailea lizentzia hori banatzeko eta baimentzeko baimenduta dagoen bakarra den arren, ez dago behar bezala justifikatuta aplikazio horren erabileraren beharra eta hartarako arrazoizko beste hautabiderik edo ordezkorik ez egotea.

*Gomendatzen dugu, operatzaile ekonomiko bakarrak eman ditzakeen zerbitzuen kasuan, publizitaterik gabeko prozedura negoziatuaren bidezko kontratazio-espedienteak egiten direnean, behar adina justifikatzea arrazoizko beste hautabide edo ordezkorik ez dagoela.*

2017an, Unibertsitateak 58 obra-kontratu adjudikatu ditu, 30.000 eurotik beherako kopuruan. Kontratu horien honako lagin hau berrikusi dugu:

|  |  |  |  |  |  |
| --- | --- | --- | --- | --- | --- |
| Kontratua | Eskatutako eskaintzak | Aurkeztutako eskaintzak | Kontratatutako zenbatekoa | Amaierako zenbatekoa | Aldea (%)  |
| Iturgintza-lanak | 7 | 3 | 29.812 | 32.760 | 9,9 |
| Lurpeko galeriako hormigoian konponketa-lanak egitea  | 3 | 3 | 28.901 | 28.901 | 0 |
| Ikasgelategiko klimatizatzaileetan aldagailuak instalatzea | 1 | 1 | 12.205 | 12.205 | 0 |
| Osasun Ikasketen Eskolan kanpoko hesiak ordeztea | 4 | 2 | 11.236 | 11.236 | 0 |
| Soforen eraikineko lehenengo solairuko linoleozko zoladuran erreforma egitea | 1 | 1 | 8.552 | 9.652 | 12,9 |

Aurreko espedienteak aztertuta, konklusioa da ezen, oro har, aplikatzekoa den araudiaren arabera izapidetu zirela, eta jasota gelditu direla aurreko kreditu-erreserba, kasua bada prezioa igotzen duten aldaketen justifikazioa eta onespena eta kasuko faktura.

VI.4.6. Ikerketa-proiektuen eta -kontratuen kudeaketa

Unibertsitatean Europako, Estatuko eta Nafarroako Gobernuko finantzaketa duten ikerketa-proiektuak egiten dira. Gainera, Unibertsitateak pertsona edo entitateekin kontratuak egin ditzake lan zientifiko, tekniko edo artistikoak egiteko, edo prestakuntzarako berariazko jarduerak egiteko, LOUren 83. artikuluaren Unibertsitateko Estatutuen 183 artikuluaren babesean (OTRI kontratuak).

2017an, ikerketa-proiektu eta -kontratuak egitetik heldu diren gastuak 6,46 milioi eurokoak izan dira, honako xehetasun hauen arabera:

 (Euroak, milakotan)

|  |  |  |
| --- | --- | --- |
| Ikerketa-proiektu eta -kontratuak | Diru-kopurua | % |
| Langile-gastuak | 3.968 | 61 |
| Ondasun arruntetan eta zerbitzuetan egindako gastuak | 1.976 | 31 |
| Transferentzia arruntak | 130 | 2 |
| Inbertsio errealak | 387 | 6 |
| Gastuak, guztira | 6.461 | 100 |

Ikerketa-proiektu eta -kontratuetako honako lagin hau berrikusi dugu:

(Euroak, milakotan)

|  |  |  |  |  |  |  |
| --- | --- | --- | --- | --- | --- | --- |
| Ikerketa proiektuak | 2016 | 2017 | 2018 | Zeharkako kostuak(2) | Gastuak, guztira | Laguntzaren zenbatekoa |
| Estatuko finantzaketa duen ikerketa-proiektua | 98.538 | 64.908 | 24.161 | 41.160(1) | 228.767(1) | 237.160 |
| Europako finantzaketa duen ikerketa-proiektua | 56.294 | 78.346 | 19.796 | 15.600 | 170.036 | 170.122 |
| Nafarroako Gobernuaren finantzaketa duen ikerketa-proiektua |  | 147.406 | 5.975 | 12.390 | 165.771 | 165.771 |
| Ikerketa-kontratuak | 2016 | 2017 | 2018 |  | Guztira | Diru-sarrerak |
| OTRI kontratua | 8.600 | 94.432 | 12.291 | 18.182 | 133.505 | 139.860 |

(1) Amaitu gabeko proiektua

(2) Unibertsitateak jasandako zeharkako kostuak ordaintzera bideratutako diru-sarrerak

Eginiko lana dela eta, honako alderdi hauek azpimarratu nahi ditugu:

* Ikusten da, oro har, arlo konplexu honetan —bai denbora-hedaduraren berarengatik, bai administrazio-, finantza-, egiaztapen- eta jarraipen-betekizunengatik ere—, kontabilitate- eta aurrekontu-kudeaketa egokia egin dela. Horri dagokionez, honako hauek aipatu nahi ditugu:
* Unibertsitateak ikerketa-proiektuetarako aurrerakinak ematen ditu, eta horien bidez proiektu horien kudeaketa errazten du, ente finantza-emaileen kasuko diru-sarrerak egiazki jasotzen ez diren bitartean, betiere diru-sarrera horiek behar bezala kreditatuta badaude. Ekitaldiaren itxieran, ikerketarako aurrerakinengatik aitortutako eskubideak, ekitaldian betearazi ez direnak, deuseztatzen dira. Aurrerakin horietatik gainerakoak kobratzeko dauden aitortutako eskubide moduan ageri dira; beraz, kontuak ixteko garaian kobratzen zailtzat jotzen dira, eta kasuko hornidura egiten da.
* Bestetik, Unibertsitateak ikerketa-kontratu eta -proiektuak finantzatzeko jasotako diru-sarreren edo laguntzen portzentaje bat jasotzen du, haiek aurrera eramateko jasandako zeharkako kostuak ordaintze aldera.

Egiaztatu dugu aztertutako proiektu eta kontratuei esleitutako zeharkako kostuen portzentajeak egoki aplikatu eta kobratu direla.

* Kontratu eta proiektuak betearazteko gastuen —haien jarduerekin lotutakoen— izapidetzea Unibertsitatean ezarritako aurrekontu-betearazpeneko arauen arabera egin behar da.

Egiaztatu dugu ezen organo eskudunak onesten dituela ikerketa-kontratu eta -proiektuetako gastu arruntak eta inbertsio-gastuak; halaber, kontrataziorako prozedura egokia aplikatzen da, kasua bada.

* Kontratu eta proiektuetan inplikatutako langileen ordainsarien ordainketa nomina-zerbitzuak egiten du.
* OTRI kontratuengatik ikertzaileek lansarien kontzeptuan jasotako kopuruak hilero justifikatzen dira ikerketa-zerbitzuak egindako zerrenda baten bitartez; zerrenda hori Ezagutzaren Transferentziarako Ataleko buruak sinatzen du, lansariak eskatzeko proiektuaren arduradunak sinatutako formularioen arabera. Ikerketa zerbitzuak egiaztatzen du kontratuei dagozkien diru-sarrerak jaso direla eta aurrekontuan dirurik badagoela, eta zerrenda nominen atalari igortzen dio, ordainketa egin dezan.

Oro har, lansariengatiko gastua da kontratuak betearaztearen zenbatekorik handiena duen kontzeptua. Ikertzaile nagusiak, proiektuko arduradun gisa, lansariak ordaintzeko eskaerak sinatzen ditu, haren zenbatekoa eta jasotzaileak zein diren ere, eta batzuetan aurrekontuaren betearazpen-oinarrietan gastu-unitate funtzional baten arduradunaren eskumen gisa ezarritako muga gainditzen da.

* Aztertutako OTRI kontratuaren diru-sarrerak 139.860 eurokoak dira eta gastuak, berriz, 115.323 eurokoak; gastu horiei proiektuari esleitutako zeharkako kostuen zenbatekoa, 18.182 euro, gehituz gero, Unibertsitateak jasotzen duena, proiektuaren amaierako gerakina 6.356 eurokoa izanen da, eta hori ikertzaile nagusiaren gerakinen poltsan sartzen da.

Kontratu honetan, aipatu beharra daukagu ezen, aurrekontua gastuen aurreikuspenerako eta proiektuaren finantzaketa kontrolatzeko barne-erreferentzia baten gisara hartzen bada ere, alde handiak daudela aurrekontuetan jasotako gastu-kontzeptuen eta gauzatutakoen artean; hori, nagusiki, ikertzaile nagusiaren lansarien kontzeptuetan, ehuneko 188 gehiago, eta material suntsikorrean, ehuneko 95 gutxiago, gertatzen da.

Azaldutakoa eta ikerketa-proiektuen laginari buruz egindako azterketa direla eta, honako gomendio hauek eman behar ditugu:

* *Kudeaketa-prozesu bat ezartzea, ikerketa-kontratuen jarraipen egokia eta haiek aurrekontuetan aurreikusitakoaren arabera betearaztea bermatuko dituena.*
* *Gastuak baimentzeko eskumena egoki erregulatzea, lansarien zenbatekoek gastu-unitate funtzional baterako aurrekontuaren betearazpen-oinarrietan finkatutako kopurua gainditzen dutenean.*

VI.4.7. Tasak, prezio publikoak eta beste diru-sarrera batzuk

Tasak, prezio publikoak eta aitortutako bestelako diru-sarrera garbiak 14,7 milioi eurokoak izan dira 2017. urtean, eta diru-bilketaren portzentajea ehuneko 96 izan zen. Ekitaldiko eskubide guztien ehuneko 19 egiten dute, eta honako kontzeptu hauei dagozkie:

(Euroak, milakotan)

|  |  |  |  |
| --- | --- | --- | --- |
| Tasak, prezio publikoak eta beste diru-sarrera batzuk | Aitortutako eskubideak 2016\* | Aitortutako eskubideak 2017 | Aldea (%) 2017/2016 |
| Tasak | 1.163 | 1.112 | -4 |
| Salneurri publikoak. | 12.391 | 11.195 | -10 |
| Bestelako diru-sarrerak Zerbitzuak ematea | 2.350 | 2.212 | -6 |
| Ondasunak saltzea | 14 | 15 | 7 |
| Itzulketak | 20 | 16 | -20 |
| Bestelako diru-sarrerak | 207 | 159 | -23 |
| Guztira  | 16.145 | 14.709 | -9 |

\*Auditatu gabeko ekitaldia

Aurreko urtearekin alderatuta, diru-sarrera horiek ehuneko bederatzi egin dute behera.

2017ko prezio publikoak 1,12 milioikoak izan dira, eta kapituluko diru-sarrera guztien ehuneko 76 egiten dute; hona hemen xehetasunak:

(Euroak, milakotan)

|  |  |
| --- | --- |
| Prezio publikoak 2017an | Diru-kopurua |
| Matrikula eskubideak Titulazio ofizialak | 9.709 |
| Matrikula eskubideak Arautu gabeko irakaskuntzak | 1.083 |
| Kirol jarduerak direla eta | 176 |
| Lokal eta instalazioen erabilpena | 160 |
| Beste prezio publiko batzuk | 67 |
| Prezio publikoak, guztira | 11.195 |

Titulazio ofizialen barruan, ziklo, gradu, doktoretza eta master ikasketen matrikulak jasotzen dira; arautu gabeko irakaskuntzetan, berriz, funtsean titulu berekietako, esperientziaren gelako eta hizkuntzen goi-mailako ikastegiko eskubideak sartzen dira.

Prezio publikoek ehuneko 10 egin dute behera 2016koekiko; jaitsiera horren arrazoia da, nagusiki, Gobernu Kontseiluak 2016ko ekainean onetsitako irizpide-aldaketa; horren arabera, izan ere, seihileko matrikulak zituzten graduak urteko matrikula izatera pasa dira. Hori dela eta, 2016ko otsailean, 2015/2016 ikasturteko bigarren seihilekoaren matrikula erregistratu zen, eta 2016ko irailean, berriz, 2016/2017 ikasturteko matrikula osoa. 2017ko irailean, 2017/2018 ikasturteko matrikula osoa erregistratu zen.

Tasa eta prezio publikoei dagokienez, honako alderdi hauek nabarmendu behar ditugu:

* Unibertsitateak aplikatzen dituen prezio publikoen urteko kopurua honela finkatzen da:

a) Ikasketa ofizialen kasuan, Nafarroako Gobernuak ezartzen ditu. 2017/2018 ikasturterako, Unibertsitateen eta Hezkuntza Baliabideen Zuzendaritza Nagusiaren 2017ko uztaileko ebazpenaz, aurreko ikasturterako gainditutakoen ehuneko 2,3 gaurkotu zen. Halaber, ebazpen horretan, erregulatutako lanbideetarako gaikuntza ematen duten unibertsitate-masterretarako lehen matrikulako kredituen prezioa beheratu zen, kostuaren ehuneko 25etik ehuneko 20ra, eta gainerako masterretarako, ehuneko 40tik 25era. Horrek ehuneko 18ko eta 36ko jaitsiera ekarri ditu, hurrenez hurren, masterren prezioetan.

b) Irakaskuntza berekien eta beste prezio publiko batzuen kasuan, oro har, Gizarte Kontseiluak ezartzen ditu. Gizarte Kontseiluaren 2016ko abenduko erabakiaz, 2017rako tasa eta prezio publikoak onetsi ziren, eta 2017ko ekaineko erabakiaz, berriz, irakaskuntza propioetako prezio publikoak, A3U programaren[[8]](#footnote-8) kuotenak, kirol instalazioetako jarduerenak, “Nire ikasgelategia” zerbitzuarenak[[9]](#footnote-9) eta hizkuntzen goi-mailako ikastegiarenak.

Gradu eta master ikasketen prezioak[[10]](#footnote-10) 2017/2018 ikasturterako eta hurrengoetarako.

|  |  |  |  |  |
| --- | --- | --- | --- | --- |
|  | Giza eta Gizarte Zientziak | Zientziak, ingeniaritzak eta osasun zientziak | Erregulatutako lanbideetarako gaikuntza ematen duten masterrak | Erregulatutako lanbideetarako gaikuntza ematen ez duten masterrak  |
| 1. matrikula | 16,27 €/kreditua | 23,05 €/kreditua | 22,67€/kreditua | 28,34€/kreditua |
| 2. matrikula | 32,55 €/kreditua | 46,09 €/kreditua | 34€/kreditua | 73,67€/kreditua |
| 3. matrikula | 70,52 €/kreditua | 99,84 €/kreditua | 73,67€/kreditua |
| 4. matrikula eta ondorengoak | 97,64 €/kreditua | 138,25 €/kreditua | 102€/kreditua |

Matrikulan, prezio akademikoak ez ezik, prezio administratiboak ere ordaindu behar dira. 41,15 euro kudeaketa administratiboko gastuengatik, 31,23 euro lehen urtean espedientea irekitzeagatik eta eskola-aseguruagatik: 1,12 euro 28 urtez beherakoentzat eta 13 euro 28 urtez gorakoentzako cum laude aseguruagatik.

* Matrikulak SIGMA aplikazioaren bitartez kudeatzen dira, eta *on line* egiten dituzte ikasleek. Aplikazioak berak ordain-agiria edo ordainketa-gutuna sortzen ditu. Ikasleak aukeratzen du finantza-entitateari nola ordaindu: prezio osoa batera edo kosturik gabeko ordainketa zatikatua eginez.

Egunero, SIGMA aplikazioarekin, finantza-entitateetatik jasotako informazioa prozesatzen da, egindako kobrantzak berdinkatzen dira eta zerbitzu ekonomikoak kontabilizatzen dira. Balizko akatsak eta kontabilitatearen eta SIGMAren arteko aldeak garbitzen dira.

* Matrikulen kontabilitate- eta aurrekontu-erregistrorako kutxaren irizpidea erabiltzen da. Matrikulengatik kobratzeko dauden eskubideen jarraipena, ez aurrekontuan, ez kontabilitate orokorrean erregistraturik ez daudenez, kontabilitatez kanpo egiten da.

Lortutako informazioaren arabera, matrikulengatik kobratzeko dauden eskubideen zenbatekoa, gure txostena egiteko datan, honako hau da:

|  |  |  |  |  |  |  |
| --- | --- | --- | --- | --- | --- | --- |
| Matrikulengatik kobratzeko gelditu diren eskubideak | 2013/14 ikasturtea | 2014/15 ikasturtea | 2015/16 ikasturtea | 2016/17 ikasturtea | 2017/18 ikasturtea | Guztira |
| Zikloetako matrikulak | 5.465 | 1.949 | 104 | 209 | 0 | 7.727 |
| Ikasketa propioetako matrikulak | 31 | 0 | 262 | 0 | 145 | 437 |
| Graduko matrikulak | 33.605 | 24.511 | 41.600 | 82.677 | 130.202 | 312.595 |
| Graduondoko ikasketetarako matrikulak | 0 | 2.753 | 7.243 | 4.634 | 9.129 | 23.759 |
| Doktoretzako matrikulak | 285 | 126 | 63 | 2.977 | 4.530 | 7.981 |
| Berankortasunaren zenbatekoa, guztira | 39.385 | 29.340 | 49.272 | 90.497 | 144.006 | 352.500 |
| Zordun kopurua | 72 | 69 | 82 | 107 | 151 | 481 |

Ikusten dugu matrikulengatik kobratzeko dagoen zenbatekoa 352.500 eurokoa dela, eta 481 zorduni dagokiola. Zorraren ehuneko 41 dagokio 2017/2018 ikasturteari, eta ehuneko 89, berriz, graduko matrikulei.

Unibertsitateak aldizka gogorarazpenak egiten dizkie berankorrei, ordain dezaten premiatuz. Gainera, borondatez ordaintzeko aldia iraganda, sistema informatikoak ikasle berankorraren espedientea blokeatzen du, halako moduz non ezin dituen matrikula berriak egin, edo ziurtagiri edo tituluak eskatu, edo matrikulen-lekualdatzea, eta abar. Azkenean, ikasle berankorrak egintza administratibo edo irakaskuntzakoren bat egin behar duenean, aurrez zor duena ordaintzeko exijitzen zaio.

Unibertsitatearen 2017ko urteko kontuetan, ez dago kobratzeko dauden eskubide horiei buruzko informaziorik.

* Matrikulei aplika dakizkiekeen salbuespenak honako arlo hauetatik heldu dira: bekak, familia ugariak —orokorra eta berezia—, desgaitasuna, ohorezko matrikulak eta indarkeria terrorista eta generoko indarkeria. Horri buruz, hauxe esan behar dugu:

a) Hezkuntza Ministerioaren matrikuletarako bekak zuzenean ordaintzen zaizkio Unibertsitateari bi ordainketa-ebazpenen bitartez —aurrerakina eta likidazioa—, eta aurrekontuaren berariazko kontusail batean erregistratzen dira.

Ministerioak bekengatik 2011/2012 ikasturterako finkatutako prezio publikoaren berdina den zenbateko bat ordaintzen du, ehuneko batean gaurkotua. Zenbateko hori matrikuletarako beken zenbatekotik beherakoa da, hura Nafarroako Gobernuak egiazki ezarritako prezio publikoaren arabera kalkulaturik; hori dela eta, azken horri dagokio aldeagatik Unibertsitateari kalte-ordaina ematea[[11]](#footnote-11). Kontzeptu horrengatiko 2017ko diru-sarrerak 1,37 milioikoak izan dira: Ministerioak ehuneko 94 ordaindu du eta Nafarroako Gobernuak gainerakoa, eta 1.408 bekaduni dagokie.

b) Familia ugarien eta desgaituen salbuespenei dagokienez, ikasleak inguruabar horiek agiri bidez justifikatu behar ditu matrikula egiteko unean, eta Unibertsitateko zerbitzuek dokumentazio hori indarrean dagoen aztertu behar du.

Unibertsitateak Hezkuntza Ministeriotik berreskuratzen du familia ugari orokorrarengatiko (hiru seme-alaba eta parekoak) kenkariak. Konpentsazio hori kalkulatzeko oinarria bekak kalkulatzeko dagoen bera da, aurrez aipatutakoa; hau da, 2011/2012 ikasturteko prezio indarduna, ehuneko batean gaurkotua. Kasu horretan, Nafarroako Gobernuak ez du aldea ordaintzen.

Ministerioak bi ordainketa egiten ditu: lehenengoa urrian, ikasturtearen amaieran, eta bere matrikulan familia ugariarengatiko beherapena aplikatu duten ikasleen zerrendaren ziurtagiria eman ondoren; bigarrena, berriz, hurrengo urteko martxoan.

Kontzeptu horri dagozkion diru-sarrerak salbuespenen berariazko partida batean erregistratzen dira; partida horrek 486.708 euroko eskubide aitortuak dauzka 2017an. Diru-sarrera horiek 2015/2016 ikasturtearen likidazioari dagozkio, eta 2016/2017 ikasturteko konturako lehen ordainketari.

Unibertsitateak Ministerioari bidalitako informazioa egiaztatu dugu, 2016/2017 ikasturteari buruzkoa, 2017an eta 2018an kontzeptu horrengatik jasotako diru-sarrerekin. Hobaria duten ikasleak 1.053 dira eta hobariaren guztizko kopurua 727.505 eurokoa da. 2011/2012 ikasturteko prezio publikoak aplikatuta eta haiei ehuneko bata igota, Ministerioak ordaindutako kopurua 583.282 eurokoa da. Aldea, 173.677 euro, Unibertsitateak izandako diru-sarrera txikiagoari dagokio.

c) Gainerako salbuespenek Unibertsitateak diru-sarrera txikiagoa edukitzea dakarte.

d) Salbuespen guztiak ikasleak ordaindu beharreko matrikularen guztizko zenbatekotik deskontatzen dira; egiazki kobratutakoa kontabilizatzean ez da aplikatutako salbuespenen inongo jarraipenik egiten, familia ugari orokorraren salbuespena, arestian aipatutakoa, kenduta.

2017/2018 ikasturteko gradu-ikasketetan aplikatutako salbuespenen zenbatespen helarazi digute; honako hauek dira:

|  |  |  |
| --- | --- | --- |
|  | Onuradunen kopurua | Salbuespenak |
| Familia ugari orokorra | 1.226 | 890.588 |
| Familia ugari berezia | 135 | 207.613 |
| Desgaitasuna | 26 | 34.446 |
| Terrorismoaren biktimak | 5 | 7.020 |
| Batxilergoko ohorezko matrikula | 52 | 63.786 |
| Genero-indarkeriaren biktimak | 5 | 9.975 |
| Salbuespenak, guztira | 1.449 | 1.213.428 |

Horrenbestez, matrikulen kudeaketa administratiboa konplexua da, berezitasun ugari ditu eta zama administratibo handia dakar.

Gure gomendioak:

* *Urteko kontuen oroitidazkian informazioa sartzea matrikulak direla-eta ekitaldiaren itxieran kobratzeko dauden eskubideei buruz.*
* *Matrikulengatik aplikatutako salbuespenen jarraipen bat egitea, haien guztizko zenbatekoa ezagutzeko, kontzeptuaren, matrikula-motaren eta onuradunen kopuruaren arabera.*
* *Aztertzea aukerarik ba ote dagoen Nafarroako Gobernuko Ogasun Departamentuarekin itun bat egiteko ordaindugabeak bide exekutibotik biltzeko.*

VI.4.8. Transferentzia arruntengatiko eta kapital-transferentziengatiko diru-sarrerak

2017an, transferentzia arrunten eta kapital-transferentzien bidezko diru-sarrerak 60,47 eta 0,7 milioi eurokoak izan dira, hurrenez hurren. Diru-sarrera horiek Unibertsitatearen finantzaketa-iturri nagusia dira, eta guztizko diru-sarreren ia ehuneko 80 dira. Hona horien xehekako azalpena:

(Euroak, milakotan)

|  |  |  |  |
| --- | --- | --- | --- |
| Transferentzia arruntak | Aitortutako eskubideak, 2016  | Aitortutako eskubideak, 2017  | Aldea (%)201772016 |
| Nafarroako Gobernuarekiko finantzaketarako hitzarmena | 51.639 | 54.467 | 5 |
| Ikerketa | 3.361 | 4.282 | 27 |
| Nazioarteko mugikortasuna | 819 | 1.101 | 34 |
| Santander Bankuarekiko hitzarmena | 398 | 450 | 13 |
| Ikerketarakoak ez diren Europako proiektuak | 37 | 0 | - |
| Unibertsitate-hedadura | 98 | 66 | -33 |
| Bestelako jarduerak | 26 | 10 | -61 |
| Beste batzuk | 8 | 95 | 1.187 |
| Transferentzia arruntak guztira | 56.386 | 60.471 | 7 |
| Nafarroako Gobernuarekiko finantzaketarako hitzarmena | 0 | 700 | - |
| Ikerkuntza | 2 | 3 | 50 |
| Kapital-transferentziak guztira | 2 | 703 | 351 |

\*Auditatu gabeko ekitaldia

2016. urtearekin alderatuta, transferentzia arruntak ehuneko zazpi handitu dira, hau da, 4,1 milioi. Kapital-transferentziak ehuneko 351 handitu dira, zeren eta izaera horretako diru-sarrera bat jaso baita Nafarroako Gobernuarekiko finantzaketa-hitzarmenean, inbertsioak finantzatzeko.

2017an, Nafarroako Gobernuarekiko finantzaketa-hitzarmenetik datozen diru-sarrerak 55,17 milioi eurokoak izan dira, ekitaldiko diru-sarrera guztien ehuneko 72 egiten dute eta honako xede hauetarako aplikatu dira:

(Euroak, milakotan)

|  |  |  |  |  |
| --- | --- | --- | --- | --- |
| Finantzaketa  | Behin-betiko aurreikuspena | Aitortutako eskubide garbiak  | Diru-bilketa garbia | Kobratzeko dagoena |
| Irakaskuntza eta ikerketa finantzatzeko transferentzia arruntak | 53.944 | 53.944 | 53.944 | 0 |
| Soldaten % 1eko igoera finantzatzeko transferentzia arruntak | 523 | 523 | 523 | 0 |
| Iruñeko eta Tuterako inbertsioetarako kapital-transferentziak | 700 | 700 | 284 | 416 |
| Finantzaketarako hitzarmena, guztira | 55.167 | 55.167 | 54.751 | 416 |

2017rako Nafarroako Aurrekontu Orokorretan, bi aurrekontu-partida agertzen dira kapital-transferentzietan, Iruñeko eta Tuterako inbertsioak finantzatzeko, eta 0,7 milioi egiten dute; 2012ko ekitalditik ez zen jasotzen, kasuko hitzarmenetan, inbertsioetarako finantzaketa berariazkorik.

Ekitaldiaren amaieran ordaintzeko zegoen zenbatekoa Nafarroako Gobernuak ordaindu du 2019ko urtarrilean.

Finantzaketa-hitzarmenak honako bilakaera hau izan du 2013tik:

(Euroak, milakotan)

|  |  |  |  |  |  |
| --- | --- | --- | --- | --- | --- |
| Finantzaketa hitzarmena Nafarroako Gobernua | 2013 | 2014 | 2015 | 2016 | 2017 |
| Hitzarmenaren zenbatekoa | 51.017 | 51.751 | 52.444 | 51.639 | 55.167 |
| *Aurrekontuko diru-sarrerak, guztira* | *70.106* | *71.743* | *72.460* | *73.330* | *76.988* |
| Hitzarmenak diru-sarreretan zenbat egiten duen | 73 | 72 | 72 | 70 | 72 |
| *Aurrekontu-gastuak, guztira* | *71.455* | *70.558* | *71.410* | *75.316* | *78.201* |
| *Hitzarmenak gastuetan zenbat egiten duen* | *71* | *73* | *73* | *69* | *71* |

Hau da, Nafarroako Gobernuak izandako ekarpenak nolabaiteko egonkortasuna izan du 2013-2016 urteetan, eta 3,5 milioi handitu da 2017an.

* Transferentzia arruntengatik diru-sarrerak aztertu ditugu, nazioarteratzeari eta garapenerako lankidetzari dagozkionak. Haien aitortutako zenbatekoa 1,1 milioi eurokoa izan da, eta osorik kobratu dira 2017ko ekitaldian.

2016. urtearekin alderatuta, diru-sarrera horiek ehuneko 34 handitu dira; 2017an Europako Hezkuntza Programen erakunde autonomotik, oker bat tarteko, egindako ordainketa batengatik diru-sarrerak aitortu dira; zenbateko hori 2018an itzuli da. Zenbateko hori kontuan hartu gabe, diru-sarrera horien igoera, 2016koekin alderatuta, ehuneko 15ekoa izanen litzateke.

Diru-sarrera horiek, funtsean, SEPItik —ehuneko 73— eta Erasmus mugikortasun-programak finantzatzeko banku-entitate batekiko hitzarmenetik —ehuneko 11— datoz.

Diru-sarrera horien lagin bat hautatu dugu, eta honako hauek egiaztatu ditugu: diru-laguntzaren xedea, aplikatutako kontabilitate-erregistroa, aurkeztutako justifikazioak eta jasotako funtsen aplikazio zuzena bermatzeko egindako kontrola. Horretatik guztitik arrazoizko emaitza bat lortu dugu.

VI.4.9. Epe laburreko zordunak

2017ko abenduaren 31n, hartzekodunen saldoa 1,81 milioi eurokoa zen, eta honako hauei zegokien:

 (Euroak, milakotan)

|  |  |  |  |
| --- | --- | --- | --- |
| Zordunak | 2016-12-31 | 2017/12/31 | Aldea (%) 2017/2016 |
| Aurrekontuko zordunak | 2.333 | 2.585 | 11 |
| Aurrekontuetatik kanpoko zordunak | 194 | 227 | 17 |
| Administrazio publikoak | 554 | 512 | -8 |
| Hornidurak | (1.216). | (1.511). | 24 |
| Zordunak, guztira | 1.865 | 1.813 | 1 |

Aurrekontuko zordunak osagai aipagarriena dira. Ehuneko 76 dagozkie 2017ko urteko ekitaldiko zordunei, eta ehuneko 24, berriz, itxitako ekitaldietako zordunei.

Horniduren saldoa, 1,51 milioi euro, lortzen da kobratzen zailtzat hartuta 2015eko abenduaren 31 baino lehen kobratzeko zeuden eskubideak eta 2016an sortutako eskubideak, diru-sarrera atxiki gabeetatik datozenak.

Gainera, kobratzen zailtzat jotzen dira 2016an eta 2017an sortutako eskubideak, kontuak ixteko garaian kobratu gabeko kreditu-aurrerakinetatik etorri eta Unibertsitateko errektorearen edo kudeatzailearen ebazpenez emandakoak, aurrekontuaren exekuzio-oinarrietan ezarritakoari jarraituz.

Unibertsitateak kobratzeko dauden aurrerakin batzuk emanak ditu, 2016. eta 2017. urteei dagozkienak: 0,97 milioi euro egiten dute. Aurrerakin horiek, funtsean, ikerketarako proiektu eta laguntzei dagozkie, eta kobratzeko dauden aitortutako eskubide moduan ageri dira; ordainduko ez balira, Unibertsitatearen gerakin orokorra gutxituko lukete. Hori dela eta, 2013tik kobratzen zaila den horniduraren zuzkidura kalkulatzerakoan jasotzen dira.

Hornidurek ehuneko 24 egin dute gora, 295.000 euro, 2016koekin alderatuta. Igoera horren arrazoia da, funtsean, eman diren baina 2017an kobratu gabe geratu diren ikerketa-proiektuengatiko aurrerakinek, aipatu bezala kobratzen zailtzat jotzen direnek, gora egin dutela.

VI.4.12. Unibertsitatea-Gizartea Fundazioa

Unibertsitatea-Gizartea Fundazioa Gobernu Batzarraren 1996ko abenduaren 20ko erabakiaz sortu zen. Sorrerako helburu gisa zuen elkarrizketa sustatzea eta Unibertsitatearen eta Nafarroako gizartearen arteko lankidetza bideratzea.

Fundazioaren urteko kontuei buruzko finantza-auditoretza egin du enpresa pribatu batek, eta aldeko iritzia eman du. Unibertsitatearen oroitidazkian ez da txosten hori sartu, finantzen egoera-orriekin batera.

2017an, Fundazioak honako magnitude aipagarri hauek izan zituen bere jarduera ekonomiko-finantzarioan (aurreko ekitaldikoekin ere alderatu dira):

(Euroak, milakotan)

|  |  |  |
| --- | --- | --- |
| Fundazioa, 2017 | 2016-12-31 | 2017/12/31 |
| Funts berekiak | 875 | 871 |
| Pasibo arrunta | 1.797 | 1.849 |
| Aktibo ez-arrunta | 79 | 75 |
| Diruzaintza | 1.847 | 1.716 |
| Jardueraren beraren ondoriozko diru-sarrerak | 6.841 | 6.211 |
| Unibertsitateari emandako mandatua aplikaziotik heldu diren diru-sarrerak | 364 | 432 |
| Langile-gastuak | 2.162 | 2.130 |
| Ekitaldiko emaitza | 6 | -4 |
| Enplegatu kopuruaren batez bestekoa | 45,25 | 44,33 |

Fundazioak 2017an bere alorretan erabilitako baliabideak hurrengo taulan erakutsi ditugu:

|  |  |
| --- | --- |
| Arloak | Diru-kopurua |
| Enplegua | 4.427 |
| Prestakuntza | 723 |
| I+G zentrorako laguntza | 72 |
| NUP\* sustapena | 90 |
| Hizkuntzak | 732 |
| Zuzendaritza eta euskarri teknikoa | 192 |
| 2017an erabilitako baliabideak, guztira | 6.236 |

 (Euroak, milakotan)

Unibertsitateko errektorearen urtarrilaren 31ko 253/2017 ebazpenaren bidez, 2017rako, Fundazioari honako jarduera hauek egiteko mandatua eman zitzaion:

* Enpleguaren arloa: Lanerako eta enplegurako orientabidea eta Unibertsitateko ikasleentzako lan-praktikak.
* Prestakuntzaren arloa: Praktiketan dauden tituludunentzako prestakuntza-programak eta irakaskuntza propioak. Titulu propioak, espezializazio ikastaroak eta lanbidedunentzako ikastaro laburrak.
* Hizkuntzan arloa: Hizkuntzen Goi-mailako Ikastegiaren kudeaketa, hizkuntzen ikastaro orokorrak eta berariazkoak eta azterketa ofizialen kudeaketa.
* Nafarroako Unibertsitate Publikoaren A3U programa.
* Mezenasgoaren arloa. Beste unibertsitate batzuetako mezenasgoaren esparruko jokamoldeak aztertzea eta unibertsitaterako jarduketa-plan bat zehaztea.
* Jerónimo de Ayanz Elektronikako eta Komunikazioetako I+G zentroaren kudeaketa.

Txosten honen III. eranskinean, arlo horietako bakoitzean egindako jardueren adierazle batzuk aipatzen ditugu.

Mandatu horren aurrekontuak 244.212 euroko gehieneko zenbatekoa du. Ebazpen horren eranskinean honako hauek arautzen dira: prozedura, baldintzak, kudeaketa ekonomikoa eta 2017an egindako gastuen likidazioa. Halaber, Fundazioaren jardueren kudeaketa ekonomikoa aipatzen da; Fundazioak bere gain hartzen ditu gomendioan jasotako jardueretatik heldu diren diru-sarreren bilketa (funtsean, titulu berekiei, hizkuntzei eta Alumni programari dagozkionak); diru-sarrera horiek unibertsitateari ordaintzen zaizkio diru-sarreren aurrekontuan jaso daitezen.

Fundazioak defizitaren likidazioa aurkezten dio Unibertsitateari. Irakaskuntza propioetako eta hizkuntzen ikastegiko matrikulen bidezko eta Alumni elkarteko kuoten bidezko diru-sarrerengatiko fakturak aurkezten ditu (tasak kenduta); Unibertsitateak faktura horiek ordaintzen dizkio Fundazioari eta aurrez jasotako matrikulen bidezko diru-sarrerak itzultzen dizkio Fundazioari.

Horri dagokionez, aipatu nahi dugu ezen, gaur egun, ikusita Fundazioaren kontuak Unibertsitatearen kontuekin bateratuta aurkezten direla, ez liratekeela beharrezkoak izanen bi entitateen arteko gastuen eta diru-sarreren mugimenduak haiek kontabilitatean egoki jasotzeko; hartara, horrek dakarren kudeaketa eta lan-karga erraztuko lirateke.

Fundazioari emandako mandatuaren likidazio partzialak eta amaierako likidazioa onesteko ez zen ebazpenik eman, zeren eta jo baitzen jada mandatuari onespena emateko ebazpenean onetsirik zeudela.

Fundazioaren 2017ko aurrekontuetan aurreikusitako emaitzak 393.757 euroko defizita jasotzen zuen. Amaierako emaitza 435.536 eurokoa izan da; horrek aurreikusitako defizitak ehuneko 10,61 igotzea ekarri du. Mandatuak ezartzen zuen bezala, aurrekontuan dagoen dirua ikusita, Unibertsitateak amaierako likidazioan aurreikusitako defizit osoa estali nahi du. Hona horien xehekako azalpena:

|  |  |  |  |
| --- | --- | --- | --- |
| Arloa | Hasierako aurrekontua | Likidatutako gastua | Aldea (%) |
| Hizkuntzak | 165.978 | 282.273 | 70 |
| Alumni programa | 36.622 | 60.140 | 64 |
| I+G zentroa | 41.611 | 89.237 | 114 |
|  Guztira | 244.211 | 431.650 | 77 |

Fundazioari gomendatutako jarduerengatik Unibertsitateak aitortutako diru-sarrerak 0,81 milioikoak izan dira; hona xehetasunak:

|  |  |
| --- | --- |
| Diru-sarrerak | Diru-kopurua |
| Titulu berekietako matrikulak | 440.063 |
| Hizkuntzen Goi-mailako Ikastegia | 307.265 |
| Alumni programa | 34.062 |
| Bestelako diru-sarrerak | 30.471 |
| Guztira | 811.861 |

2017an, Fundazioan, 49 pertsonak egin zuten lan: 40k kontratu mugagabearekin eta bederatzi aldi baterako kontratuarekin. Abenduaren 31n egiazki ari ziren langileak 43 ziren.

2017an zehar, 10 lanpostu betetzeko lau hautapen-prozesu egin dira: bi kontratu mugagabekoak dira eta zortzi aldi baterako kontratukoak. Administrari laguntzaileentzako kontratu mugagabeko bi lanpostuetarako hautapen-prozesu osoa berrikusi dugu.

Oro har, berdintasunaren, publizitatearen, merezimenduaren eta gaitasunaren printzipioak betetzen dira. Hala eta guztiz ere, aipatu beharra daukagu ezen egindako hautaproben eta elkarrizketen emaitza partzialak, bai eta hautapenaren behin betiko emaitza ere, ez direla argitara eman; bai komunikatu zaizkie, ordea, izangaiei, soilik adieraziz lanposturako hautatu diren ala ez diren hautatu.

Gure gomendioak:

* *Unibertsitatearen oroitidazkian jasotzea, Fundazioaren egoera-orri finantzarioekin batera, finantza-auditoretzaren txostena.*
* *Fundazioarekiko mandatuaren likidazio partzialen betebeharraren eta ordainketaren aitorpena egiteko ebazpenak onestea.*
* *Aztertzea komenigarria ote den Fundazioari mandatu bidez enkargatutako jarduerengatiko matrikulen kobrantzak kontabilizatzeko egungo prozedura aldatzea, kudeaketa errazte aldera.*
* *Fundazioko langileen hautapen-prozesuen emaitza partzialak eta amaierako emaitza argitaratzea.*

Txosten hau, indarrean dagoen araudiak ezarritako izapideak bete ondoren, auditore Mª Carmen Azcona Díez de Ulzurrun andreak proposatuta egin da, bera izan baita lan honen arduraduna.

Iruñean, 2019ko martxoaren 27an

Lehendakaria,

Asunción Olaechea Estanga

I. eranskina. Adierazle ez finantzarioen bilakaera

Hurrengo taulan erakusten dugu zein izan den izaera ez-finantzarioko adierazleek 2015eko, 2016ko eta 2017ko ekitaldietan (2015/16, 2016/17 eta 2017/18 ikasturteetan) izandako bilakaera.

|  |  |  |  |
| --- | --- | --- | --- |
| Informazio ez-finantzarioa  | 20152015/16 ikasturtea | 20162016/17 ikasturtea | 20172017/18 ikasturtea |
| **Campusa** | **2** | **2** | **2** |
| **Langileak.** |  |  |  |
| Langileen guztizko kopurua  | 1.521 | 1.538 | 1.611 |
| AZLak, guztira | 458 | 456 | 469 |
| AZL funtzionarioak/AZLen guztizkoa ratioa | 72 | 71 | 70 |
| IILak, guztira | 863 | 885 | 901 |
| IIL funtzionarioak/IILen guztizkoa ratioa | 39 | 37 | 37 |
| IIL-DOBak, guztira  | 597 | 601 | 618 |
| IIL-DOBak/AZLak ratioa | 1,30 | 1,32 | 1,32 |
| IIL doktoreen kopurua | 569 | 589 | 634 |
| IIL doktoreak/IILen guztizkoa ratioa | 66 | 67 | 70 |
| Langile elkartuak | 353 | 375 | 371 |
| IIL elkartuak/IILen guztizkoa ratioa | 41 | 42 | 41 |
| Langile ikertzaileak | 200 | 197 | 241 |
| **Titulazioak eta ikasle-postuak** |  |  |  |
| Eskainitako graduko titulazio ofizialen kopurua | 20 | 20 | 21 |
| Graduko titulazioetan eskainitako ikasle-postuak | 1.755 | 1.755 | 1.720 |
| Berritik sartutako graduko titulazioetako ikasle-postuak, matrikula egindakoak | 1.715 | 1.713 | 1.648 |
| Unibertsitate masterren kopurua | 31 | 28 | 28 |
| Titulu berekien kopurua  | 18 | 26 | 30 |
| Ingelesez eskainitako graduko ikasgaien kopurua (zikloa+gradua) |  |  |  |
| **Ikasleak** |  |  |  |
| Ikasleen guztizko kopurua | 8.308 | 8.134 | 8.059 |
| Ikasle kopurua (Zikloak) | 216 | 17 | 5 |
| Ikasle kopurua (Gradua) | 6.834 | 6.912 | 6.958 |
| Ikasle kopurua (Masterra) | 794 | 753 | 744 |
| Ikasle kopurua (Doktoretza) | 464 | 452 | 352 |
| Ikasleak (zikloak + graduak)/IIL-DOBak ratioa | 11,81 | 11,53 | 11,27 |
| Ikasleak (zikloak + graduak)/AZLak ratioa | 15,39 | 15,20 | 14,85 |
| Nazioarteko Mugikortasunetik heldutako ikasleen kopurua | 226 | 238 | 287 |
| Nazioarteko Mugikortasuna dela-eta kanpora bidalitako ikasleen kopurua | 354 | 359 | 361 |
| Graduatutako ikasleen kopurua (Zikloa + Gradua) | 1.341 | 1.184 | 1.275 |
| Ikasketak amaitu dituzten ikasleen kopurua (Masterra) | 388 | 414 | 378 |
| **Ikerkuntza** |  |  |  |
| Ikerketa-zentro eta -institutuak | 4 | 5 | 5 |
| Ikerketarako katedrak | 9 | 8 | 10 |
| Ikerketa taldeak | 105 | 106 | 105 |
| Ikerketa taldeetako langile ikertzaileak | 890 | 1.124 | 1.103 |
| Irakurritako tesiak | 67 | 60 | 119 |
| Aitortutako seiurtekoak, SHU | 751 | 779 | 810 |
| Datu baseetako argitalpen nagusiak | 1.104 | 1.098 | 1.257 |
| Egindako ikerketa-kontratuen kopurua (LOUren 83. artikulua). | 146 | 142 | 160 |
| Lehia-izaerako deialdi publikoetan emandako inbertsio-proiektuen kopurua | 40 | 76 | 70 |
| Emandako patenteen kopurua | 8 | 10 | 2 |
| Sortutako “spin off”en kopurua | 2 | 1 | 3 |

II. eranskina. Unibertsitateko egiazko langileen bilakaera abenduaren 31n

|  |  |  |  |
| --- | --- | --- | --- |
| Irakasle eta ikertzaile diren langileak (IIL) | 2015 | 2016 | 2017 |
| ***Funtzionarioa*** | ***337*** | ***329*** | ***331*** |
|  Unibertsitateko katedraduna | 84 | 83 | 80 |
|  Unibertsitateko titularra | 231 | 227 | 235 |
|  Unibertsitate eskolako katedraduna | 4 | 3 | 3 |
|  Unibertsitate eskolako titularra | 17 | 15 | 12 |
|  Besterik | 1 | 1 | 1 |
| ***Kontratudunak*** | ***526*** | ***556*** | ***570*** |
|  Laguntzailea | 5 | 1 | - |
|  Doktore laguntzailea | 54 | 57 | 61 |
|  Kontratatutako doktorea | 72 | 72 | 69 |
|  Behin-behineko kontratupeko doktorea | 30 | 39 | 53 |
|  Irakasle elkartua | 353 | 375 | 371 |
|  Ordezkoak | 12 | 12 | 16 |
| ***Ikertzaileak*** | ***3*** | ***4*** | ***4*** |
| IIL guztira | 866 | 889 | 905 |
| Administrazioko eta zerbitzuetako langileak (AZL) |  |  |  |
| ***Funtzionarioa*** | ***330*** | ***325*** | ***326*** |
|  A maila | 48 | 49 | 52 |
|  B maila | 56 | 56 | 58 |
|  C maila | 101 | 100 | 98 |
|  D maila | 110 | 105 | 103 |
|  E maila | 15 | 15 | 15 |
| ***Kontratudunak*** | ***114*** | ***131*** | ***143*** |
|  A maila | 20 | 21 | 25 |
|  B maila | 29 | 26 | 30 |
|  C maila | 22 | 23 | 27 |
|  D maila | 27 | 40 | 40 |
|  E maila | 6 | 7 | 7 |
| ***Besterik (behin-behineko langileak)*** | ***14*** | ***14*** | ***14*** |
| AZL guztira | 458 | 456 | 469 |
| Langile ikertzaileak (LI) |  |  |  |
| ***Lehia bidezko deialdi publikoetako ikertzaileak*** | ***110*** | ***106*** | ***104*** |
|  Unibertsitateko irakasleen prestakuntza (UIP) | 6 | 6 | 6 |
|  Langile ikertzaileen prestakuntza (LIP) | 21 | 21 | 16 |
|  Doktoretza aurreko beste ikertzaile batzuk | 72 | 69 | 70 |
|  Ramón y Cajal | 2 | 3 | 1 |
|  Juan de la Cierva | 2 | 1 | 3 |
|  Doktoretza ondorengo beste ikertzaile batzuk | 8 | 6 | 8 |
| **Proiektuen, kontratuen eta ikerketa-taldeen kargurako ikerketa** | **90** | ***91*** | ***137*** |
|  Doktoretza aurreko beste ikertzaile batzuk | *74* | *76* | *115* |
|  Doktoretza ondorengo beste ikertzaile batzuk | *16* | *15* | *22* |
| Langile ikertzaileak, guztira | 200 | 197 | 241 |
| Langileak, guztira  | 1.524 | 1.542 | 1.615 |

III. eranskina. Unibertsitatea-Gizartea Fundazioaren jarduerei buruzko adierazleak

|  |  |  |  |
| --- | --- | --- | --- |
| BARRUTIA | Jarduera | Adierazlea | Zenbat |
| Enplegua | Laneratzea | Lan-eskaintzengatik elkarrizketatutako pertsonen kopurua | 117 |
| Lan-eskaintzen kopurua | 68 |
| Lan arloko orientabidea | Orientabidea eman zaien pertsonen kopurua | 3.196 |
| Enpleguko praktikak | Urtean hasitako praktiken kopurua | 1.390 |
| Enpresekiko eta erakundeekiko lankidetza-hitzarmenen kopurua | 141 |
| Prestakuntza | Irakaskuntza berekiak | Titulu berekiak | 12 |
| Etengabeko prestakuntza | Espezializazio-ikastaroak | 5 |
| Profesionalentzako ikastaro laburrak | 19 |
| Praktiketan ari diren tituludunentzako prestakuntza | Tituludunen praktiketarako prestakuntza-ekintzak | 104 |
| Nafarroa Beketako prestakuntza-ekintzen kopurua | 8 |
| Nafar Lansarearen etengabeko prestakuntza | Profesionaltasun-ziurtagiriak | 4 |
| Hizkuntzak | Hizkuntzak | Ikasle kopurua | 906 |
| Azterketa ofizialak | Ikasle kopurua | 1.746 |
| Alumni | Antzinako ikasleak erakartzea | Alumnin izena emandakoak | 739 |

Nafarroako Unibertsitate Publikoaren 2017ko urteko kontuak

1. Oroitidazki horren dokumentu osoa Unibertsitatearen Gardentasun Atarian ikus daiteke, Unibertsitatearen web-orrian (www.unavarra.es). [↑](#footnote-ref-1)
2. Agronomia, Bioteknologia eta Elikadura; Zientziak; Osasun Zientziak; Giza eta Hezkuntza Zientziak; Zuzenbidea; Ekonomia; Estatistika, Informatika eta Matematika; Enpresen Kudeaketa; Ingeniaritza Elektriko eta Elektronikoa eta Komunikazio Ingeniaritza; Soziologia eta Gizarte Lana. [↑](#footnote-ref-2)
3. Titulartasuna CISCekin eta Nafarroako Gobernuarekin partekatzen du [↑](#footnote-ref-3)
4. Unibertsitateetan garatu diren prozesu, produktu edo zerbitzuak ustiatzeko unibertsitate-erkidegoko kideek sustatzen dituzten [enpresa-](http://noticias.universia.es/cultura/noticia/2017/07/28/1154633/universidades-espanolas-investigadores-citados-google.html) ekimenak. [↑](#footnote-ref-4)
5. Txostena 2018ko azaroan argitaratu da, eta Kontuen Ganberaren web-orrian ikus daiteke (www.camaradecomptos.navarra.es). [↑](#footnote-ref-5)
6. Aurrezki gordina: diru-sarrera arruntak (1. kap 5. kapitulura) ken funtzionamendu gastuak (1., 2. eta 4. kapituluak) [↑](#footnote-ref-6)
7. Aurrezki garbia: aurrezki gordina ken finantza-zama (gastuen 3. eta 9. kapituluak). [↑](#footnote-ref-7)
8. Nafarroako Unibertsitate Publikoko lagunen eta antzinako ikasleen Alumni elkartea. [↑](#footnote-ref-8)
9. Nafarroako Unibertsitate Publikoaren plataforma birtuala. [↑](#footnote-ref-9)
10. Matrikularen zenbatekoa kalkulatzeko, ikasgaien kredituak bider kreditu bakoitzaren prezioa eragiketa egin beharra dago. [↑](#footnote-ref-10)
11. Hezkuntza publikoaren arloko gastu publikoa arrazionalizatzeko premiazko neurriei buruzko apirilaren 20ko 14/2012 Errege Lege Dekretuaren 7.2 artikuluan aurreikusitakoari jarraituz. [↑](#footnote-ref-11)